KULTÚRNY ŽIVOTBratislava - metropola bez vlastného divadla

Keď súčasný primátor Matúš Vallo predstavil v lete 2018 komplexný a podnetný materiál Plán Bratislava, spolu s tímom odborníkov sa venoval detailne všetkým oblastiam, ktoré vplývajú na život v meste, jeho rozvoj a potreby a, samozrejme, venoval sa aj kultúre.     Dajme bokom dopravu, parkovanie, financie a pozrime sa, čo hovorí Plán Bratislava o kultúre: Navrhuje mapovať a analyzovať súčasný stav a potom na základe dát vytvoriť stratégiu rozvoja kultúry a kreatívneho priemyslu, vytvoriť priaznivé podmienky v kultúre, reformovať BKIS, vytvoriť v rámci Metropolitného inštitútu Bratislavy (MIB) funkciu koordinátora pre kultúru a kultúrny priemysel MIB a vytvoriť pozíciu splnomocnenca pre kultúru a kreatívny priemysel (popri kancelárii primátora), ktorý bude mať na starosti prierezové politiky a bude komunikovať s koordinátormi pre ďalšie oblasti.      Znie to sofistikovane a tak sa snažme za množstvom slov vidieť úprimnú snahu vytvoriť z nášho mesta nové kultúrne centrum, ktoré bude schopné konkurovať Budapešti či Viedni, metropolám, ktoré aj podľa Plánu B patria k sebe a navzájom sa inšpirujú.     Vallovo úsilie bolo korunované úspechom, je primátorom a trúfam si povedať, že najmä vďaka programu a zanieteniu, s akým pristúpil k svojmu mestu. Bez tímu, ktorý mu pomohol Plán B pripraviť, by asi primátorom nebol.       O čom hovoríme, keď hovoríme o kultúre     Kapitola o kultúre Plán Bratislava je plná sympatických slov a pojmov, ale chýbajú jej fakty, pritom sa na jej tvorbe a príprave podieľali ľudia žijúci v Bratislave od narodenia. Tvorcovia Plánu Bratislava pre oblasť kultúry si fakt, že Bratislava nemá vlastné mestské divadlo, asi ani nevšimli. Pripustíme, že si nepreštudovali, akým spôsobom je Mestské divadlo Pavla Országha Hviezdoslava riadené, ale na to, aby sme zistili, že mestské divadlo nemáme, netreba poznať zmluvy a pozadie. Stačí chodiť do divadla a premýšľať.     Je pochopiteľné, že takýto materiál nemôže byť v ideovej časti príliš konkrétny, hoci by si taký odborne fundovaný tím, ktorý na materiáli pracoval, mohol aspoň v jednej oblasti urobiť jasno aj bez hlbokej analýzy. Tou oblasťou je DIVADLO.     Bratislava je jediná metropola v strednej Európe, ktorá nemá vlastné mestské divadlo      Áno, existuje MDPOH, ale pod názvom sa ukrýva vlastne iba budova a občas nejaké predstavenia, väčšinou vytvárané náhodne a bez dlhodobej koncepcie. MDPOH je divadlo, ktoré nemá klasické divadelné štruktúry, tým, že je oddelením Bratislavského kultúrneho a informačného strediska (BKIS), nemá ani svojho štatutára, autonómny rozpočet či zamestnancov.     Od roku 2010 je na základe uznesenia Mestského zastupiteľstva Bratislavy 1004/2010 z 27. 5. 2010/ DPOH v správcovskej pôsobnosti BKIS na obdobie desať rokov. Táto organizácia obhospodaruje MDPOH agentúrnym spôsobom, čoho výsledkom je, že divadlo nemá vlastnú umeleckú víziu. Dramaturgia je postavená skôr na vkuse, keďže ju tvorí na základe zmluvy J. Zednikovičová spolu s riaditeľom BKIS a zvyčajne hosťujúcim režisérom.     Je jasné, že pod pojmom dramaturgia môžeme skôr hovoriť o predstavách externistov, čo by chceli v divadle režírovať, čo by chceli, aby sa hralo. Iba divadlo so stálym súborom a vlastnými tvorivými zložkami sa dokáže dlhodobo profilovať. Zároveň si však musíme uvedomiť, že odovzdanie divadla pod BKIS bolo preň danajským darom. Tvoriť repertoárové divadlo s malým rozpočtom a bez kompetencií sa jednoducho nedá.     Takže kritika BKIS v tomto článku je skôr ilustráciou toho, ako by nemali poslanci a magistrát do budúcnosti premýšľať. MDPOH a jeho súčasný stav vnímajme v kontexte tých primátorov a poslancov, ktorí vládli mestu posledné desaťročia. Nikdy im na meste a obzvlášť mestskom divadle nezáležalo, vždy svoj záujem len predstierali.       Za divadelnými humnami     Ak chceme vedieť, čo si pod pojmom mestské divadlo máme predstaviť, stačí sa pozrieť do Budapešti či Prahy, tam mestské divadlá úspešne fungujú desaťročia.     Napríklad Budapešť financuje trinásť divadelných scén, od bábkového BudapestBábsinház  (Bábszínház?), divadla pre deti a mládež Kolibri Színház až po špičkové Vígszínház či Centrál Vígszínház ročne sumou 11 miliónov eur (3,5 miliardy HUF). Burgtheater vo Viedni patrí k špičkovým európskym divadlám. V Českej republike je 97 percent divadiel zriaďovaných a financovaných mestom a mestskými časťami a podiel na financovaní je v priemere 93 percent. Len Praha dá ročne na financovanie divadiel 600 miliónov českých korún (vyše 23 miliónov eur). To sú metropoly, ku ktorým sa chceme aspoň priblížiť, ale vyzerá to, že ich nedobehneme, ani keby nám bežali oproti.      Pred desiatimi rokmi sa Bratislava tešila, že DPOH ožije, lebo po presťahovaní súboru SND do novej budovy delimitáciou pripadlo mestu. Chvályhodný čin, že z neho vtedajší politici nespravili hotel s červenými lampášikmi či kongresové centrum, divadlo ostalodivadlom.      Primátor Ďurkovský navrhol uskutočniť výberové konanie, v ktorom sa prezentovali divadelné vízie rôznych tvorcov a zoskupení. Konkurz bol pripravený dobre, v komisii sedeli osobnosti ako režisér Roman Polák, riaditeľka Divadelného ústavu Vladislava Fekete, riaditeľ českého Národního divadla Ondřej Černý, herec a vtedajší komunálny politik Matej Landl, či producent Ivan Hronec. Odporúčanie komisie však nebolo pre mesto záväzné, neprijali ani jeden projekt, mesto konkurz zrušilo, z divadla chcelo mať pofidérny muzikálový projekt, a keď sa to nepodarilo, poslanci sa divadla zbavili barbarským spôsobom: pripli ho k BKIS, nechali ho prežívať so skromným rozpočtom závislým od ich vôle. Nie, nebola to tragédia, ale fraška, preto nedovoľme jej druhé dejstvo.       Aká je v Bratislave situácia?     Okrem jednoznačne umelecky aj divácky dominujúceho SND, ktoré svojou dramaturgiou a dlhodobou koncepčnou prácou prevyšuje ostatné divadlá, tu máme ešte Astorku a Arénu, ktoré sú v zriaďovateľskej pôsobnosti VÚC, Nová scéna patrí pod ministerstvo kultúry, a ostatné divadlá - Gunagu, Divadlo komédie, La Komika, A-HA, Štúdio S, pracujú na agentážnom princípe a s minimom verejných zdrojov. Ich existenciu vnímajme pozitívne, ale považujme ju skôr za žánrový príspevok k pestrofarebnosti divadelného priestoru a individuálnu odvahu principálov bojovať s divadelným trhom a vlastnými limitmi.     DPOH by sa mohlo a malo stať dôstojným konkurentom SND, Astorky či Arény. Divadlo má potenciál vytvoriť silnú mestskú činohernú scénu, ktorá bude súčasťou mestskej kultúry a slovenskej divadelnej scény. Terajší stav, keď MDPOH za posledné štyri roky odpremiérovalo celkovo iba osem premiér a počet hracích dní je na spodnej hranici možnosti divadla, je nevyužitím jeho potenciálu. Určite by MDPOH malo inú pozíciu, keby sa nielen tvárilo ako naozajstné divadlo, ale by tak aj fungovalo.     Keďže sa ideme rozprávať o kultúre, pozrime sa najprv na peniaze a ročné prevádzkové náklady divadiel     Tabuľka   (údaje sú za rok 2017):       Aréna:   ročná prevádzka 1 419 000 eur,     tržby z predaja lístkov: 244 000     počet vlastných predstavení: 104     počet miest na sedenie: 312     počet divákov: 31 800,     percento obsadenosti: 71 %       Divadlo Astorka Korzo:   ročná prevádzka 1 286 000 eur     tržby: 261 000     počet vlastných predstavení: 134     počet miest na sedenie: 187     počet divákov: 30 350     obsadenosť: 98 %       MDPOH:     ročná prevádzka: 567 000 eur     tržby z predaja vstupeniek: 270 685     tržby z komerčnej činnosti: 77 466     počet vlastných predstavení: 115     počet miest na sedenie: 412     počet divákov: 31 330     obsadenosť: 66 %       SND     počet predstavení Veľká sála: 208     príjem zo vstupného: 1 007 000 eur     Počet predstavení Štúdio: 167     Príjem zo vstupného: 226 400     Modrý salón: 97     Príjem zo vstupného: 46 000         Čo treba urobiť?     Ak chceme, aby sa skutočne naplnila predstava o meste ako o živom a rôznorodom centre kultúry, treba DPOH osamostatniť a vyňať ho spod pôsobnosti BKIS. Nakoniec Plán B ráta s reformou BKIS. Dôležité je, aby sa na jeho fungovanie nastavil mestský rozpočet. Jednou z vízií nového primátora Matúša Valla bolo sprehľadnenie finančných tokov, odbúranie prísavníckych apendixov, ktoré dávali komunálnym príživníkom bezprácne živobytie.     Divadlo by malo mať vlastné riadiace, tvorivé, technické a organizačné zložky klasického divadla, teda riaditeľa, umeleckého riaditeľa/dramaturga či dvoch, súbor hercov vybratých na základe konkurzu, malo by ročne premiérovať dve až štyri hry s jasnou a nezameniteľnou dramaturgiou, ktorá bude dlhodobo budovať umelecký profil divadla. Programovo by mohlo poskytovať priestor súčasným slovenským dramatikom. Dôležité je, aby divadlo hralo viac vlastných predstavení a vytvorilo si divácke zázemie tak, ako ho majú vybudované SND, Astorka či Aréna.     Zároveň si musíme uvedomiť, že pri pohľade na štatistiky uvádzaných divadiel je zrejmé, že repertoárové divadlá s vlastným súborom majú väčší počet divadelných predstavení a s vyššou percentuálnou obsadenosťou.     Každý, kto sa pohybuje vo svete divadla, vie, že netreba nič nové vymýšľať, všetko už niekde funguje, mestské divadlá, ak sú dobre riadené a zriadené, sú naozaj skutočnými reprezentantmi mesta. Len na to, aby sa z MDPOH stalo skutočne mestské divadlo, treba naplniť vzletné slová z Plánu B konkrétnymi činmi.     Ako to urobiť?     Najlepším spôsobom je vždy výberové konanie. Nepochybujem o tom, že sa nájde veľa renomovaných divadelníkov, ktorí budú ochotní radami a angažovanosťou naštartovať novú etapu života DPOH, pomôcť pripraviť zadanie na výberové konanie tak, aby zvíťazila kvalita. Verím, že to nezakape na byrokracii a že nový MIB bude nielen úradom, ale skutočným nositeľom riešenia. Teraz záleží na mestských poslancoch a primátorovi, aby tento projekt pochopili a podporili. Všetci sa tešíme na prvú katarziu v novom MDPOH.


Operáciu nemusí absolvovať. Wolfsburgu bude pár týždňov chýbať útočník Gomez

Skúsený útočník sa zranil počas víkendu.

WOLFSBURG. Nemecký futbalový útočník Mario Gomez bude pre zranenie niekoľko týždňov chýbať bundesligovému VfL Wolfsburg. Skúsený zakončovateľ má podľa klubu roztrhnuté väzy v členku. Gomez si zranil ľavý členok v sobotňajšom zápase proti Hannoveru, ktorý sa skončil 1:1. Liečiť sa bude konzervatívne a nemusí ísť na operáciu. "Pauzovať bude tri až štyri týždne a potom ho musíme dať dokopy, aby sa vrátil na ihrisko," povedal v utorok podľa agentúry DPA tréner Andries Jonker.


Lancia Stratos sa konečne vráti do výroby v limitovanej sérii

Podarené retro nadviaže na koncept z roku 2010.

TURÍN. Od informácie o návrate legendárnej Lancie Stratos uplynulo už osem rokov. Ako sa zdá, projekt teraz opäť ožíva a sľubuje príchod limitovanej série moderných stratosov. Za snahou vrátiť na cesty 25 stratosov nie je Lancia, ale nemecký podnikateľ Michael Stoschek a rakúsky dizajnér Chris Hrabalek. Obaja sú veľkými fanúšikmi pôvodného Stratosu zo 70. rokov a po spoločnom stretnutí v roku 2002 začali snívať o návrate talianskej relly legendy v modernej podobe. Prvýkrát koncept pistáciovo zeleného Stratosu zaujal návštevníkov frankfurtského autosalónu v roku 2005. Vtedy športovú Lanciu pre 21. storočie navrhol ešte len 23-ročný študent Chris Hrabalek. Jeho otec však je zberateľom pôvodných stratosov, takže mal k autu blízky vzťah. Hrabalek síce založil dizajnérske štúdio Fenomenon spolupracujúce s britským špecialistom na športové autá Prodrive, ale do úspešného konca sa mu projekt nepodarilo dotiahnúť. Michael Stoschek, podnikateľ a majiteľ spoločnosti Brose, ktorá vyrába automobilové komponenty je tiež veľkým fanúšikom Stratosu a Hrabalekov koncept ho natoľko zaujal, že do vývoja investoval tri milióny eur, aby v roku 2010 prišiel na svet prvý funkčný prototyp. Vyrobilo ho slávne dizajnérske centrum Pininfarina s použitím motora a skráteného podvozku z Ferrari F430 Scuderia. O Stoschekov moderný Stratos síce bol záujem, lenže jeho snahu prekazilo samotné Ferrari. Vedenie totiž rozhodlo, že automobilka, ani jej dodávatelia nebudú na projekte participovať. Čierny športiak s vidlicovým osemvalcom a výkonom 532 koní tak ostal jediným vyrobeným. Lenže Stoschek sa svojho sna nevzdáva. Novú spoluprácu dohodol s talianskym štúdiom Manifattura Automobili Torino, ktoré sa špecializuje na malosériové superšporty aj renovácie vzácnych áut. Podrobnosti o najnovšom Stratose sa dozvieme v marci na ženevskom autosalóne. Zatiaľ je len známe, že vzniknúť má 25 kusov a budú mať homologizáciu pre väčšinu krajín. K dispozícii budú tri verzie Stratosu - cestný superšport, pretekárska okruhová verzia a verzia Safari pre relly, informuje britský Top Gear.


Musk má opäť problémy, čelí obvineniu z pohŕdania súdom

Musk opäť podráždil burzovú komisiu svojím tweetovaním.

SAN FRANCISCO. Generálny riaditeľ amerického výrobcu elektromobilov Tesla Elon Musk čelí obvineniu z pohŕdania súdom. Komisia pre cenné papiere a burzy (SEC) tvrdí, že Musk nedávnou správou na Twitteri porušil minuloročnú dohodu o urovnaní jej žaloby. Akcie Tesly v reakcii na toto obvinenie oslabili o zhruba päť percent. Musk sa v rámci dohody o urovnaní zaviazal, že nebude na Twitteri zverejňovať informácie s možným dopadom na akciový trh, ak najprv nedostane súhlas hlavného právnika Tesly. Podľa burzovej komisie tento záväzok porušil minulý týždeň tweetom o predpokladanom objeme výroby Tesly v tomto roku. Musk v tomto tweete napísal, že "Tesla v roku 2011 vyrobila nula vozidiel, ale vyrobí približne 500-tisíc vozidiel v roku 2019". Podľa komisie Musk pred zverejnením tohto tweetu nezískal potrebné povolenia. Zverejnený tweet bol nepresný a Musk po niekoľkých hodinách vydal ďalší, v ktorom na chybu upozornil. Vysvetlil, že mal na mysli, že tempo týždennej výroby Tesly do konca tohto roka dosiahne takú úroveň, že v prepočte na celý jeden rok by produkcia predstavovala 500-tisíc vozidiel, píše denník Financial Times. "Sudca má značnú voľnosť pri výbere postihu," uviedol podľa denníka profesor práva Carl Tobias z Richmondskej univerzity. Dodal, že súd by mohol napríklad zrušiť dohodu o urovnaní žaloby, zakázať Muskovi prácu v Tesle alebo ho dokonca poslať do väzenia. Musk v auguste prekvapil finančné trhy, keď na svojom twitterovom účte napísal, že uvažuje o prevzatí Tesly a stiahnutí jej akcií z verejného obchodovania. Dodal, že má pre svoj zámer zabezpečené financovanie a že by za akcie podniku ponúkol sumu výrazne prevyšujúcu ich vtedajšiu trhovú hodnotu. Neskôr však uviedol, že s potenciálnymi investormi stále rokuje a že žiadna dohoda zatiaľ uzavretá nebola. Burzová komisia následne podala žalobu, v ktorej uviedla, že výrok o prevzatí Tesly a stiahnutí akcií z burzy nemal reálny základ, bol nepravdivý a zavádzajúci, viedol k chaosu na akciovom trhu a poškodil investorov. Krátko potom sa komisia s Teslou a Muskom dohodla na urovnaní obvinenia. Tesla a Musk museli každý zaplatiť 20 miliónov dolárov (približne 17,6 milióna eur) a Musk bol okrem iného nútený pristúpiť na to, že aspoň na tri roky odstúpi z funkcie predsedu správnej rady Tesly. Generálnym riaditeľom ale mohol zostať.


Eurokomisár chce pre škandál s vajcami zvolať Radu EÚ

Vajcia nakazené jedom proti parazitom našli tento týždeň aj na Slovensku.

BRUSEL. Eurokomisár pre zdravie a bezpečnosť potravín Vytenis Andriukaitis vyzval dnes zvolanie Rady Európskej únie pre poľnohospodárstvo a rybárstvo po tom, čo sa v niektorých členských štátoch objavili slepačie vajcia kontaminované širokospektrálnym insekticídom fipronil. Informovala o tom agentúra Reuters. Prvými krajinami, kde bola nebezpečná látka v slepačích vajciach zistená, boli Belgicko, Holandsko, Nemecko, Francúzsko, Švajčiarsko, Británia, Luxembursko a vo štvrtok aj Dánsko. Z pultov obchodov a supermarketov tam už príslušné úrady nariadili stiahnutie miliónov vajec. Fipronil, ktorý vyvinuli v 80. rokoch minulého storočia vo Francúzsku, je vysoko jedovatý pre kliešte, blchy, ale aj včely. Od roku 2013 sa v Európskej únii obmedzilo jeho využívanie na pôdohospodárstvo.


Voľba predsedu Súdnej rady prebehla podľa jej kancelárie zákonne

Viacero členov rady na volebnom zasadnutí upozorňovalo, že nebol dodržaný zákon.

BRATISLAVA. Zasadnutie Súdnej rady zo dňa 11. júla a následná voľba predsedu Súdnej rady je zákonná. V stanovisku zverejnenom na stránke Súdnej rady to vo štvrtok skonštatovala jej kancelária. Odmietla, že by pri volebnom zasadnutí Rady nebol dodržaný zákon, ktorý stanovuje 15-dňovú lehotu na zverejnenie programu zasadnutia a materiálov k nemu. Kancelária pripomenula, že termín prvého zasadnutia Súdnej rady v jej štvrtom volebnom období bol oznámený už na júnovom zasadnutí. O jeho zvolaní vtedy informoval Ján Havlát, ktorý ako vekovo najstarší člen prevzal vedenie Rady po dovtedajšej predsedníčke Jane Bajánkovej, ktorej funkčné obdobie uplynulo 28. júna. Oficiálne bola pozvánka na zasadnutie Rady a jeho program zverejnená 1. júla. "Termín zasadnutia, dňa 11. júla, zobrala Súdna rada na vedomie už dňa 26. júna, teda 15 dní pred termínom zasadnutia, o čom bola bezprostredne informovaná aj verejnosť prostredníctvom médií," uviedla kancelária. Pripomenula, že podľa zákona o Súdnej rade sa má jej zasadnutie konať podľa potreby, najmenej však raz za mesiac. Kancelária zároveň pripomenula, že priamo na zasadnutí 11. júla Súdna rada deklarovala, že nikto z jej členov nebol obmedzený v jeho právach a možnostiach, pričom program zasadnutia bol riadne prerokovaný. Viacero členov rady na utorňajšom volebnom zasadnutí upozorňovalo, že nebol dodržaný zákon, ktorý stanovuje 15-dňovú lehotu na zverejnenie termínu zasadnutia, jeho programu a materiálov k nemu. Rada napokon hlasovala o návrhu Eleny Berthotyovej, ktorá navrhla, aby sa problém vyriešil tak, že rada iba vypočuje kandidátov na predsedu a podpredsedu Súdnej rady a kandidátov na sudcov a hlasovanie odloží na ďalšie riadne zvolená zasadnutie. Návrh podporilo iba päť členov rady, 11 bolo proti. Člen rady Dušan Čimo k tomu uzneseniu pripojil na stránke Súdnej rady stanovisko, kde konštatuje, že Súdna rada odmietla akokoľvek reagovať na to, že jej prvé zasadnutie v novom volebnom období bolo zvolané za cenu nedodržania zákona. "Uvedené nie je svedectvom záujmu väčšiny v Súdnej rade rešpektovať jednoznačnú zákonnú úpravu a pretrhnúť reťaz právu nezodpovedajúcich postupov, sprevádzajúcich všetky zasadnutia Súdnej rady konané po voľbách jej členov z radov sudcov volených sudcami v rokoch 2007 a 2012, ale svedectvom presného opaku," domnieva sa Čimo. "Navyše väčšinové rozhodnutia, o ktorých je reč, prinášajú tiež obavu z neochoty väčšiny v Súdnej rade rešpektovať zákon i v budúcnosti, pokiaľ na tom bude záujem," doplnil.


OČAMI LUCIE MOLNÁR SATINSKEJDunajskej sa už zápchy nevyhýbajú

Na bicykli to popri výfukoch a na úzkej ulici už vôbec nie je zábava.

Dunajská sa nám upchala. Kedysi to bola pokojná ulica s neveľkou premávkou. No momentálne v súvislosti s stavebnými prácami v okolí (vďaka, nedokončená Špitálska!) chodím každé ráno do práce i podvečer z práce popri stojacom či pomaly sa posúvajúcom rade áut. Veru, chodím, a nie jazdím. Pretože na bicykli to popri tých výfukoch a na úzkej ulici už vôbec nie je zábava. Dýcham to asi aj ako chodkyňa, ale výhoda napríklad je, že cez priechod sa dá prejsť vždy, lebo autá sa nehýbu alebo idú minimálnou rýchlosťou. Neviem, čo bude, keď sa všetko v okolí dostavia. Autá budú na Dunajskej stáť už asi permanentne. Na toto si budem zvykať ťažko. Asi mi ani nič iné neostáva, pochybujem, že by pod našou ulicou vykopali diaľničný tunel, aby sme sa tu na povrchu mohli bicyklovať. Je tu len istá nádej, že autá budúcnosti budú mať aj iný pohon a budú tichšie a menej smradľavé. Už aby to tu bolo!


V bratislavskom Starom meste horela strecha domu

BRATISLAVA. Bratislavskí hasi�?i momentálne zasahujú pri požiari strechy budovy na Jesenského ulici v bratislavskom Starom Meste. Požiar sa im krátko pred 18.00 h podarilo dostať pod kontrolu a v sú�?asnosti ho likvidujú. TASR o tom dnes informovala Zuzana Farkasová z Prezídia Hasi�?ského a záchranného zboru. "Hasi�?i zasahujú výškovou technikou. Na mieste udalosti nedošlo doposiaľ k žiadnym zraneniam," doplnila Farkasová. Na mieste je takmer 30 hasi�?ov so siedmimi kusmi hasi�?skej techniky.


Bayern prekvapujúco stratil body s Freiburgom, Zreľák prihral na gól

Piatkové výsledky

Sobotňajšie výsledky

Bayern doma zaváhal

Nedeľňajšie výsledky

Borussia Dortmund má na čele štvorbodový náskok.

BERLÍN. Futbalisti Borussie Dortmund zvíťazili v sobotňajšom zápase 10. kola Bundesligy na pôde Wolfsburgu 1:0 a upevnili si prvé miesto v tabuľke. Zverenci Luciena Favreho nazbierali v desiatich kolách najvyššej nemeckej súťaže 24 bodov za sedem výhier a tri remízy, o štyri viac ako druhý Bayern Mníchov. Ten doma iba remizoval s Freiburgom 1:1. V základnej zostave 1. FC Norimberg sa prvýkrát v tejto sezóne predstavil slovenský útočník Adam Zreľák, ktorý v predošlom ligovom kole skóroval do siete Frankfurtu a v strede týždňa strelil gól aj v pohárovom dueli proti Hanse Rostock. Jeho tím v bavorskom derby remizoval na ihrisku Augsburgu 2:2. Adam Zreľák v 54. minúte prihral na gól Alexandrovi Fuchsovi, v 88. minúte zariadil deľbu bodov hosťujúci Lukas Mühl. Ondrej Duda odohral celé stretnutie v drese Herthy Berlín, ktorá nezvládla domáci duel s Lipskom a podľahla mu 0:3. Dvakrát skóroval Timo Werner a raz Brazílčan Matheus Cunha. FC Augsburg - 1. FC Norimberg 2:2 (1:0)Góly: 11. Finnbogason, 59. Schmid - 54. Fuchs, 88. Mühl/Adam Zreľák (Norimberg) odohral celý zápas/ Bayer Leverkusen - TSG 1899 Hoffenheim 1:4 (1:2)Góly: 30. Bellarabi - 19. Nelson, 34. a 73. Joelinton, 49. Grifo (z 11 m) Bayern Mníchov - SC Freiburg 1:1 (0:0)Góly: 80. Gnabry - 89. Höler Schalke 04 Gelsenkirchen - Hannover 96 3:1 (0:0)Góly: 57. Bentaleb (z 11 m), 71. Embolo, 85. Uth - 70. Weydandt VfL Wolfsburg - Borussia Dortmund 0:1 (0:1)Gól: 27. Reus Hertha Berlín - Lipsko 0:3 (0:1)Góly: 7. a 53. Werner, 75. Cunha/Ondrej Duda (Hertha) odohral celý duel/


Takto vidí svet autonómna Tesla

Trojminútové video ukazuje, ako mohol elektromobil spôsobiť hneď dve nehody.

PALO ALTO, BRATISLAVA. Tesla nedávno oznámila, že všetky elektromobily, ktoré odteraz vyrobí, budú vybavené hardvérom potrebným na autonómnu jazdu. Primárnym senzorom je naďalej radar (od jesene tohto roku), schopnosť ísť bez šoféra si však vyžiadala až 40-násobne rýchlejší počítač. Video, ktoré zverejnil riaditeľ Tesly Elon Musk na svojom Twitteri ukazuje, ako autonómna Tesla rozpoznáva okolitý svet. Na obraze z kamier elektromobilu sa zobrazujú detekované značky, semafory, čiary na ceste a okolité pohyblivé a nepohyblivé objekty. Vo videu funguje autonómne auto bez zásahu "šoféra", na zázname sú však dve situácie, kde sa auto správa neštandardne. Elektromobil dva razy "bezdôvodne" zastaví, čím by mohol spôsobiť kolíziu. Okolo 1:30 zastaví na inak prázdnej ceste, pretože dvoch chodcov idúcich na krajnici náhle vyhodnotí ako vozidlo alebo prekážku. Na križovatke v 2:33 zle prečíta čiary na ceste a ostane preto na chvíľu stáť v križovatke. Tesla uvádza, že jej autá sa neustále (strojovo) učia - senzory zaznamenávajú dáta o jazde aj vtedy, keď sú asistenčné systémy deaktivované. Už teraz je podľa automobilky softvér Autopilot štatisticky bezpečnejší ako šofér-človek.


Nebezpečenstvo ďalšieho napadnutia Ukrajiny Ruskom existuje, tvrdí Porošenko

Nebezpečenstvo hrozí podľa ukrajinského prezidenta pozdĺž celej ukrajinsko-ruskej štátnej hranice.

KYJEV. Ukrajinský prezident Petro Porošenko sa stretol v stredu s vedúcimi predstaviteľmi jednotlivých zložiek ukrajinských ozbrojených síl na ich hlavnom veliteľstve v Kyjeve. Rozprával s nimi o nebezpečenstve, že Rusko v blízkej budúcnosti zrealizuje komplexný útok voči Ukrajine, pretože môže kedykoľvek nasadiť svoje ozbrojené sily umiestnené v neďalekom Podnestersku V Podnestersku sa podľa ukrajinských zdrojov nachádza v súčasnosti kontingent ruskej armády v sile asi 1200 mužov. Porošenko v tejto súvislosti v stredu povedal, že aj keď tento kontingent nie je relatívne početný. Doplnením viac ako 20.000 vojakov umiestnených na anektovanom polostrove Krym môže podľa ukrajinského prezidenta spôsobiť ďalšie problémy Ukrajine a ohroziť jej južné hranice. Nebezpečenstvo ruskej invázie nehrozí podľa slov ukrajinského prezidenta iba zo separatistami kontrolovaných území, ale pozdĺž celej ukrajinsko-ruskej štátnej hranice. Porošenko však vyjadril presvedčenie, že bieloruský prezident Alexander Lukašenko neumožní zneužitie územia svojej krajiny na nepriateľské konanie voči Ukrajine. Ukrajinský prezident sa domnieva, že aj budúcoročné prezidentské voľby v Ruskej federácii sú dôvodom na zvýšenie obranyschopnosti Ukrajiny. Osobne nevidí aktuálne možnosť na zmenu mocenských pomerov v Rusku, ktorého nepriateľské správanie voči Ukrajine a celému svetu, ako formuloval Porošenko, žiaľ schvaľuje väčšina ruských voličov.


Holandsko čelí stovkám hackerských útokov zo zahraničia

Po parlamentných voľbách v Holandsku sa budú všetky odovzdané hlasy sčítavať ručne.

BRUSEL, AMSTERDAM. Rusko, Čína a Irán stoja za stovkami pokusov o preniknutie do počítačov holandských ministerstiev a firiem, ku ktorým došlo za posledných šesť mesiacov. Informoval o tom v piatok spravodajský server DutchNews.nl. Šéf Národného bezpečnostného a spravodajského úradu (AIVD) Rob Bertholee uviedol, že o nelegálny prístup k dôverným vládnym dokumentom sa snažia najmä hackeri z Ruska. "Považujem to za nebezpečenstvo pre našu demokraciu. Hrozí nebezpečenstvo, že budú môcť ovplyvniť to, ako funguje náš parlament, alebo aké rozhodnutia prijíma naša vláda", upozornil Bertholee. Zároveň dodal, že terčom cielených počítačových útokov zo zahraničia sú aj holandské firmy. Tu podľa neho hrozí nebezpečenstvo, že sa hackeri dostanú k firemným tajomstvám a poškodia záujmy holandskej ekonomiky. Šéf AIVD však upozornil, že je zbytočné prijímať nejaké opatrenia proti Rusku a ďalším krajinám podozrivým z hackerských útokov, pretože tie budú podobné obvinenia určite popierať. Začiatkom tohto týždňa holandský minister vnútra Ronald Plasterk oznámil, že po parlamentných voľbách z 15. marca sa budú všetky odovzdané hlasy sčítavať ručne. Dôvodom je zraniteľnosť počítačového systému na sčítavanie hlasov, ktorý sa môže stať terčom útokov cudzích mocností.


Hospodárstvo eurozóny v prvom štvrťroku medzikvartálne vzrástlo o pol percenta

Medziročne sa ekonomika eurozóny počas januára až marca podľa sezónne upravených údajov zväčšila o 1,7 percenta.

BRATISLAVA. Sezónne upravený hrubý domáci produkt (HDP) eurozóny v prvom kvartáli tohto roka oproti predchádzajúcemu štvrťroku posilnil o 0,5 percenta. Hospodárstvo celej 28-člennej Európskej únie sa počas januára až marca medzikvartálne zväčšilo o 0,4 percenta. Vyplýva to z predbežného rýchleho odhadu štatistického úradu Európskej únie Eurostat, ktorý o tom informoval v stredu.Tempo rastu ekonomiky eurozóny sa tak nezmenilo, keďže v záverečnom štvrťroku vlaňajška tiež vzrástla o 0,5 percenta. Tempo rastu hospodárstva celej Európskej únie sa spomalilo, keďže počas októbra až decembra sa zväčšilo o 0,6 percenta.Medziročne ekonomika eurozóny počas januára až marca podľa sezónne upravených údajov posilnila o 1,7 percenta. Sezónne upravený HDP celej EÚ sa v prvom kvartáli medziročne zväčšil o 1,9 percenta. Medziročný rast HDP eurozóny sa tak spomalil z úrovne 1,8 percenta v záverečnom kvartáli minulého roka. Medziročné tempo rastu HDP celej EÚ sa nezmenilo, keďže za október až december bolo tiež na úrovni 1,9 percenta.


Oznámili vedecké Oscary. Ocenili aj vedcov, ktorí odfotili čiernu dieru

BRATISLAVA. Ako vyzerá čierna diera a prečo vás čili páli? Vedci, ktorí priniesli odpovede na tieto otázky a podobné, získali ocenenia Breakthrough. Ide v poradí už o ôsmy ročník. Ocenenie je známe aj ako vedecké Oscary a udeľuje sa za významné úspechy vo vedách o živote, fyzike či matematike. Odmeneným vedcom ich výhry odovzdajú na galavečeri v novembri. Celková udeľovaná finančná odmena je 21,6 milióna dolárov. Cenu za úspechy v oblasti základnej fyziky získal objav, ktorý tento rok sledovali milióny ľudí na svete. Vedcom z projektu Teleskop horizontu udalostí sa podarilo prvýkrát odfotografovať jedno z najzáhadnejších telies vo vesmíre, supermasívnu čiernu dieru. Dokázali niečo, čo v minulosti mnohí astronómovia považovali za nemožné. Dokonca aj Albert Einstein odmietal existenciu čiernych dier, aj keď vyplývala z rovníc jeho teórie všeobecnej relativity. Fotka supermasívnej čiernej diery uprostred galaxie Messier 87 vzdialenej 55 miliónov svetelných rokov ukazuje prstenec horúceho plynu a prachu, ktorý rotuje obrovskou rýchlosťou okolo čierneho horizontu udalostí - hranice, spoza ktorej neunikne ani svetlo. Záber vznikol vďaka koordinovaným pozorovaniam z ôsmich teleskopov rozmiestnených po celej planéte - od Antarktídy až po Havaj. Na projekte pracovalo 347 výskumníkov, rozdelia si medzi seba tri milióny dolárov. Každý tak dostane približne 8600 dolárov. Ocenenia vo vedách o živote dostal aj David Julius z Kalifornskej univerzity, ktorý objavil mechanizmy za vnímaním bolesti. Zaujímavým zistením jeho výskumu bolo, že v nervovom systéme človeka spúšťajú vnímanie čili aj mentolu rovnaké receptory, ktoré reagujú na teplo či chlad. V oblasti matematiky udelili ocenenie Alexovi Eskinovi zo Chicagskej univerzity, ktorý spolupracoval so zosnulou iránskou matematičkou Maryam Mirzakhniovou. Spoločne skúmali dynamiku modulárnych priestorov. Riešili napríklad, či v priestore so zrkadlovými stenami a jedným zdrojom svetla ostane neosvetlené miesto. Zistili, že v priestore v tvare mnohouholníkov by za určitých podmienok ostali neosvetlené body. Ocenenia Breakthrough založili miliardár Yuri Milner a jeho žena Julia, spoluzakladateľ Google Sergey Brin a šéf Facebooku Mark Zuckerberg a jeho žena Priscilla Chan. Všetkých držiteľov ocenenia nájdete na stránkach Breaktrough prize.


Z Bratislavy by sa mohlo lietať do Teheránu aj Bejrútu

Letisko tento týždeň spustilo tri nové letecké linky.

BRATISLAVA. Z bratislavského Letiska Milana R. Štefánika by sa mohlo lietať do Teheránu v Iráne a do Bejrútu v Libanone. O tieto dve nové letecké linky sa momentálne letisko podľa jeho šéfa Ivana Trhlíka usiluje. Spustiť by sa mohli v priebehu budúceho roka. "Je možné, že Bejrút ešte tento rok," uviedol pre TASR Trhlík. Keďže ide o linky, ktoré budú prevádzkovať letecké spoločnosti, ktoré doteraz do Európy nelietali, chýbajú im niektoré technické povolenia, ktoré vyžaduje Európska agentúra pre bezpečnosť. "Tak na tom spoločne pracujeme a verím, že po získaní týchto certifikátov už nič nebude brániť tomu, aby začali lietať," opísal Trhlík. Bratislavské letisko pritom tento týždeň spustilo tri nové letecké linky - do srbského mesta Niš, na letisko Eilat-Ovda v Izraeli a na letisko Leeds-Bradford vo Veľkej Británii. Zároveň je od 17. decembra ohlásený štart nového spojenia do Kyjeva na Ukrajine a na rok 2017 sú už naplánované aj dve ďalšie linky. Prvou je spojenie do Tuzly v Bosne a Hercegovine, ktoré sa má spustiť od 27. marca a od 30. júna sa pridá aj linka do poľskej Varšavy.


Bratislavská burza stratila za týždeň vyše osem bodov

Celkový objem obchodov v uplynulom týždni dosiahol 243,7 mil. eur.

BRATISLAVA. Burza cenných papierov v Bratislave (BCPB) v uplynulom týždni oslabila. Hodnota slovenského akciového indexu SAX totiž medzitýždenne klesla o 8,48 bodu na 303,67 bodu. Nedarilo sa najmä akciám Slovnaftu a Biotiky, na druhej strane žiaden z bázických titulov si oproti predchádzajúcemu týždňu nepolepšil.Hodnota akcií bratislavskej rafinérskej spoločnosti Slovnaft medzitýždenne klesla až o 9,3 % na 68 eur. Akcie farmaceutickej firmy Biotika zase oslabili o 4,1 % na 41,30 eura. Mierne, o 0,8 %, klesol aj kurz akcií spoločnosti Tatry mountain resorts na 24,50 eura. Ostatné tituly z bázy indexu SAX zostali oproti predchádzajúcemu týždňu bez zmeny. Best Hotel Properties na úrovni 3,20 eura, OTP Banka Slovensko na 1,02 eura, SES Tlmače na 0,80 eura a VÚB banka na 138 eur.Akciový index SAX otváral obchodovanie v uplynulom týždni na úrovni 312,15 bodu, kde zotrval aj po pondelňajšom obchodovaní. V utorok si však pripísal stratu 6,46 bodu na úroveň 305,69 bodu. V stredu sa hodnota indexu opäť nemenila. V závere týždňa však SAX opäť strácal. Vo štvrtok oslabil o 1,5 bodu na 304,19 bodu a v piatok o ďalších 0,52 bodu na záverečných 303,67 bodu.Celkový objem obchodov uzavretých na Burze cenných papierov v Bratislave v uplynulom týždni dosiahol 243,7 mil. eur. V rámci anonymných obchodov sa zobchodovalo 4,1 mil. eur. Na obchody s akciami pripadlo 85,75 tis. eur. Týždeň predtým sa na bratislavskej burze zobchodovalo 294,2 mil. eur, anonymné obchody predstavovali 3,2 mil. eur a na obchody s akciami pripadlo 136,1 tis. eur.


Trump to bude mať ťažšie, demokrati získali Snemovňu (minúta po minúte)

Minúta po minúte

Analýza

Stĺpček šéfredaktorky

Komentár

Rekordný počet žien

Vyhral aj mŕtvy

Trumpova výzva

Reakcie eurokomisárov

Fotogaléria

Podcast

10:00 Minútu po minúte sme ukončili, ďakujeme za sledovanie.  9:46 Do Senátu bol zvolený aj bývalý republikánsky kandidát na prezidenta Mitt Romney. V domovskom Utahu presvedčivo zvíťazil nad protikandidátkou Jenny Wilsonovou. V súčasnosti 71-ročný Romney bol v kongresových voľbách výrazným favoritom, keďže v konzervatívnom Utahu má "takmer štatút celebrity". Romney v Kongrese vystrieda Orrina Hatcha, dlhoročného republikánskeho senátora za Utah, ktorý sa rozhodol, že tentoraz už nebude znova kandidovať. 9:00 Demokrati získali väčšinu v Snemovni a republikáni budú naďalej kontrolovať Senát. Demokrati si polepšili o viac ako dve desiatky kresiel. Z doterajších výsledkov vyplýva, že už majú 218 kresiel potrebných na prelomenie osemročnej nadvlády republikánov v dolnej komore Kongresu. Republikáni si zachovali kontrolu nad Senátom, zatiaľ získali tesnú väčšinu 51:49, ale majú šancu si ju ešte rozšíriť o tri mandáty v zatiaľ nerozhodnutých voľbách v štátoch Florida, Arizona a Montana. 8:40 Republikán Scott Walker stratil post guvernéra v ostro sledovanom dueli v štáte Wisconsin. Voliči si vybrali demokrata Tonyho Eversa. 8:32 Do Kongresu už bolo zvolených rekordných 89 žien. Sú medzi nimi prvé dve moslimky v histórii a rovnako aj najmladšia žena v histórii – 29-ročná Alexandria Ocasio-Cortez. 8:24 Po tom, ako Trump v noci tweetoval o "obrovskom úspechu", teraz chváli sám seba. O tom, že demokrati získali Snemovňu však nepíše. 8:02 Počasie, dlhé rady aj nefungujúce hlasovacie prístroje - to všetko sprevádzalo voľby. Vizualizácia od Googlu ukazuje, kde mali voliči najviac problémov. 7:51 "Vďaka vám bude zajtrajšok v Amerike úplne novým dňom," vyhlásila líderka súčasnej demokratickej menšiny Pelosiová, ktorá poďakovala voličom aj demokratickým kandidátom. Pelosiová, ktorú dav priaznivcov uvítal skandovaním toho, že sa stane predsedníčkou Snemovne, v prejave hovorila o tom, že voliči sa vyslovili za vízie demokratov. Vyhlásila, že vo voľbách išlo o lepšiu budúcnosť pre všetky americké deti. 7:40 To, že demokrati opätovne získali väčšinu v Snemovni, je oveľa viac než víťazstvo jednej strany. Ukazuje to stav zdravia americkej demokracie, uviedla rada editorov renomovaného denníka Washington Post. "Neveriac nekontrolovaným väčšinám, autori ústavy uprednostnili systém bŕzd a protiváh, vrátane kľúčovej protiváhy, ktorú môže zákonodarný zbor uplatniť voči exekutíve. Počas uplynulých dvoch rokov republikánske väčšiny v Snemovni reprezentantov a v Senáte zlyhali vo vykonávaní primeraného dohľadu. Teraz má ústavný systém novú šancu fungovať tak, ako bol nastavený," napísali. 7:26 Voľby ukázali, že sa prebúdza zmobilizovaná generácia voličov, ktorí nechcú mať z politiky priestor pre podpriemerné celebrity. Píše šéfredaktorka SME Beata Balogová.  7:00 Voľby sa skončili uzavretím hlasovacích miestností na Aleutských ostrovoch na východe Aljašky. 6:54 Trump zablahoželal demokratom k získaniu väčšiny v Snemovni. Gratuláciu tlmočil cez telefón líderke súčasnej demokratickej menšiny Nancy Pelosiovej. Napísal na Twitteri šéf Pelosiovej kancelárie Drew Hammill. 6:50 Republikáni zatiaľ stratili štyri štáty, v mimoriadne tesnom súboji sa im ale podarilo udržať Floridu. Demokrati zaznamenali veľký úspech v Novom Mexiku, Kansase, Illinois a Michigane, kde doteraz vládli republikáni. Tesný súboj zviedol demokrat Andrew Gillum na Floride, kde ale nakoniec zvíťazil republikán Ron DeSantis. Republikáni si udržali napríklad Texas, Arizonu, Ohio či Alabamu, demokrati obdobne uspeli v Oregone, Colorade, na Havaji či New Yorku, kde mandát obhájil demokrat Andrew Cuomo. Demokrati tiež zvíťazili v Kalifornii. 6:28 Čo čaká americkú politiku? Vyšetrovanie Trumpa, hádky, chaos a voľby, píše v komentári Matúš Krčmárik.  6:00 Voľby na väčšine amerického kontinentu sa skončili. Hlasuje sa už len v časti Aljašky. 5:55 Na finálne výsledky si ešte počkáme. Ani jeden z kandidátov v štáte Mississippi nezískal nadpolovičnú väčšinu hlasov do Senátu. Štát tak bude mať druhé kolo volieb 27. novembra. Postupujú do neho republikánka Cindy Hyde-Smithová a demokrat Mike Espy. 5:40 Demokratom sa napokon nepodarilo získať kreslo guvernéra v štáte Florida, víťazom je konzervatívec Ron DeSantis. 5:35 Demokrati v Snemovni získajú pravdepodobne viac hlasov, ako väčšina analytikov očakávala. Kým Trump doteraz kritiku odmietal a všade videl útoky - zo strany demokratov, novinárov, karaván migrantov, konšpirácií či médií - teraz prvýkrát bude čeliť aj opozícii s nejakom silou, píše britský denník Guardian.  5:25 Takto by mal podľa prognózy vyzerať počet kresiel v Senáte Kongresu. Republikáni v ňom získali dva hlasy. 5:20 - "Fantastický úspech túto noc. Ďakujem všetkým," napísal na Twitteri americký prezident Donald Trump. Strata väčšiny v Snemovni však bude jeho prácu komplikovať - demokrati už hovoria o vyšetrovaní jeho káuz aj o snahe o jeho odvolanie. 5:10 Podľa prognózy denníku New York Times získajú republikáni v stočlennom Senáte 53 hlasov, teda o dva viac, ako majú dnes. V Snemovni reprezentantov by zase demokrati mali mať väčšinu s aspoň 231 hlasmi. 4:56 Republikáni by mohli získať aj kľúčovú Floridu. V štáte, kde po rokoch dovolili voliť aj vyše miliónu odsúdených, môžu republikáni získať kreslo guvernéra aj senátora. Veľká hispánska komunita tak demokratom pomohla napokon len do Snemovne, píše BBC. 4:42 Voľby v USA priniesli aj viacero prvenstiev. Guvernérom za Colorado sa stane demokrat Jared Polis, ktorý sa ako prvý otvorene hlási k homosexualite. Do Kongresu sa tiež prvýkrát dostane moslimka - v štáte Michigan zvíťazila demokratka Rašída Tlaibová. Najmladšia poslankyňa Snemovne Alexandria Ocasio-Cortezová len nedávno oslávila 29. narodeniny. 4:38 V Senáte sa Demokratickej strane nedarí, nepodarilo sa im získať Indianu ani Tennessee. Viac sa im darí vo voľbách do Snemovne, zvýšili si aj počet guvernérov. 4:30 Naopak kontrolu nad Senátom si takmer určite udržia republikáni. V ostro sledovanom Texase napokon zvíťazil bývalý prezidentský kandidát a republikán Ted Cruz. Porazil vychádzajúcu politickú hviezdu demokratov Beta O'Rourka. 4:25 Doterajšie výsledky ukazujú, že Demokratická strana po ôsmich rokoch vezme republikánom kontrolu nad Snemovňou reprezentantov.  4:15 V štátoch na západe Spojených štátov sa ešte stále hlasuje, volebné miestnosti v Kalifornii či v časti Oregonu sa zatvoria do 45 minút. 4:00 Dobré skoré ráno, sledujete sčítavanie hlasov v amerických voľbách do Kongresu. Američania si v utorok vyberali 435 nových poslancov do Snemovne reprezentantov na nasledujúce dva roky, tretinu stočlenného Senátu na šesťročné obdobie a 36 guvernérov. V súčasnosti Senát aj Snemovňu kontrolujú republikáni, čo Trumpovi zjednodušuje presadzovanie zákonov.


Brusel plánuje radikálne zmeny, Slovensko môže prísť o peniaze z fondov

Stredná a východná Európa môže prísť o desiatky miliárd eur.

BRATISLAVA. Európska únia plánuje radikálne zmeny svojej politiky regionálneho rozvoja, v rámci ktorej môže zo strednej a východnej Európy presmerovať desiatky miliárd eur. Išli by v prospech krajín zasiahnutých finančnou krízou, akými sú Španielsko, Grécko, Taliansko alebo aj niektoré regióny Francúzska. Vyplýva to z návrhu rozpočtu Európskej únie na roky 2021 až 2027, ktorý získal denník Financial Times (FT). Prostredníctvom kohéznych fondov určených na podporu ekonomicky menej rozvinutých regiónov únia od roku 2004 rozdelila zhruba 350 mld. eur. Z tejto sumy podľa FT čerpalo Poľsko približne 77 mld. eur, Maďarsko 22 mld. eur a Slovensko 14 mld. eur.V súčasnosti sa prostriedky z kohéznych fondov rozdeľujú takmer výlučne na základe jediného parametra, ktorým je hrubý domáci produkt (HDP) na hlavu. Brusel však plánuje existujúci systém nahradiť novými kritériami, ktoré majú pokryť širokú škálu oblastí, od nezamestnanosti mladých, cez vzdelávanie, životné prostredie a migráciu, až po inovácie, tvrdí FT. Po novom majú fondy regionálneho rozvoja patriť pod novú kapitolu s názvom „súdržnosť a hodnoty“. Návrh rozpočtu EÚ do budúceho obdobia má Európska komisia (EK) zverejniť budúci mesiac.Dostupnosť fondov chce komisia podmieniť aj dodržiavaním zásad právneho štátu, čo môže vyvolať konflikt s krajinami ako Poľsko a Maďarsko, ktoré vedú v otázke vlády zákona moci s Bruselom vážne spory. Vláda vo Varšave už upozornila, že spájanie kohéznych fondov s problematikou nezávislosti súdnej moci by predstavovalo porušenie štátnej suverenity a viedlo k „obrovským problémom“.


NEKRÓLOGUmrela herečka Emma Chambersová, zahrala si aj v Notting Hill

Svojim hraním a svojským prejavom vedela ukradnúť každú scénu, v ktorej sa objavila

BRATISLAVA. Narodená v britskom meste Doncaster, už na strednej škole sa rada predvádzala a hrala v školských predstaveniach. Herecké vzdelanie neskôr získala na Akadémií dramatického umenia Webbera Douglasa v Londýne. Najpamätnejšie role Emmy Chambersová (11.3. 1964 - 21.2. 2018) boli spravidla komické a excentrické. Zo seriálových sa dá jednoznačne vybrať Alice Tinker vo Vikárke z Dibley a z filmových si ju väčšina pamätá ako Honey Tracker v Notting Hill. Emma Chambersová zomrela prirodzenou smrťou. Začínala v divadle, no svoj televízny debut mala už v roku 1988 v adaptácií románu Davida Herberta Lawrenca The Rainbow. Jej najznámejšia seriálová rola bola v sitcome Vikárka z Dibley, ktorá vznikla v roku 1994, v roku, keď v Anglicku vysvätili prvú kňažku. Chambersová si zahrala postavu kostolníčky Alice Tinker. „Som ako Alice – zraniteľná, emotívna a starostlivá, ale nie som taká pomalá. Je krásne naivná ako dieťa, čo ja zas nie som. Som stará cynická mrcha,“ povedala raz podľa Guardianu. V romantickej komédií Notting Hill si zahrala sestru postavy Hugha Granta – Honey, ohromenú z prítomnosti filmovej hviezdy Anny Scott, ktorú hrala Julia Roberts. „Nemám vlasy, mám perie a vtipné, vyduté oči. Som priťahovaná krutými mužmi a nikto si ma nezoberie, lebo sa mi začali zmenšovať prsia,“ objasňuje svoje vzťahové problémy vo filme. Po Notting Hill si dala menšiu pauzu od herectva, no už v roku 2002 si zahrala v kriticky oceňovanom predstavení Benefactors o dvoch pároch a ich idealistickom pohľade na život.


Muž, ktorý je podozrivý z vraždy nemeckej tínedžerky, skončil vo väzbe

Podozrivý má 24 rokov a pôvodom je z Dominikánskej republiky.

HANNOVER. Na 24-ročného muža pochádzajúceho z Dominikánskej republiky uvalili v utorok v Nemecku vyšetrovaciu väzbu pre dôvodné podozrenie z vraždy 16-ročnej tínedžerky z Barsinghausenu v spolkovej krajine Dolné Sasko. Stalo sa tak po tom, čo kriminalisti dospeli k záveru, že indície svedčiace proti mužovi, ktorý sa zatiaľ k zločinu nepriznal, zosilneli. Informovali o tom Severonemecký rozhlas (NDR) i tlačová agentúra DPA s odvolaním sa na zdroje prokuratúry. Telo šestnásťročnej tínedžerky, ktorú naposledy videli živú na miestnej železničnej stanici krátko po polnoci na nedeľu, našli o zhruba 12 hodín neskôr náhodní okoloidúci na trávnatej ploche neďaleko miestnej základnej školy. Údajne bolo spola nahé a zakrvavené so zranením hlavy, informovali lokálne noviny Hannoversche Allgemeine Zeitung, polícia to však ani nepotvrdila, ani nepoprela. Tínedžerka zomrela podľa výsledkov nariadenej súdnej pitvy na následky značného násilia namiereného voči hlave. Delikt sexuálneho charakteru vyšetrovatelia vylúčili.


Tlmočníčka upozornila na čudný podpis v kauze Nástenkový tender

V tomto prípade čelia obžalobe aj dvaja bývalí ministri výstavby a regionálneho rozvoja.

PEZINOK. Poslední štyria predvolaní svedkovia vypovedali v pondelok pred senátom Špecializovaného trestného súdu v Pezinku v kauze známej ako "nástenkový tender". Dvaja z nich boli bývalými zamestnancami dnes už neexistujúceho ministerstva výstavby a regionálneho rozvoja. K tendru, ktorý je predmetom súdneho pojednávania, sa však ani jeden nevedel bližšie vyjadriť. "Pôsobila som na inom útvare, ako prebiehalo obstarávanie. Nemala som o ňom vedomosť," uviedla bývalá zamestnankyňa sekcie stratégie rozvoja regiónov. Bližšie informácie o tendri nepoznal ani bývalý zamestnanec odboru informatiky rezortu. Pred súdom tiež vypovedala svedkyňa, ktorá v minulosti pôsobila ako tlmočníčka. Jej meno sa totiž objavilo v dokumentoch víťazného konzorcia, ktoré tak deklarovalo, že má k dispozícii potrebných odborníkov na poskytnutie požadovaných služieb. Svedkyňa však v pondelok na súde uviedla, že v tom čase (rok 2007, pozn. SITA) povolanie nevykonávala, pretože žila v Írsku. O podpise na predložených dokumentoch uviedla, že je veľmi podobný jej podpisu, ale nie je to jej podpis. Posledný svedok sa vyjadroval k odbornému posudku, ktorým bola vyčíslená škoda spôsobená touto kauzou. Senát následne pokračoval výsluchom znalkyne, ktorý bol prerušený na predchádzajúcom pojednávaní, a prečítal tiež niekoľko dôkazných listín. Pojednávanie bude pokračovať v utorok, pričom na rad môže prísť aj prednes záverečných rečí. Prokuratúra v tomto prípade v súvislosti s machináciami pri verejnom obstarávaní obžalovala päť osôb vrátane dvoch bývalých ministrov výstavby a regionálneho rozvoja za Slovenskú národnú stranu Mariána J. a Igora Š. Ďalšími obžalovanými v prípade sú Radoslav B., Tomáš L. a Zdenka K Exminister Marián J. čelí obžalobe za zločin machinácií pri verejnom obstarávaní a verejnej dražbe spolupáchateľstvom v súbehu s obzvlášť závažným zločinom zneužívania právomoci verejného činiteľa a obzvlášť závažným zločinom porušovania povinností pri správe cudzieho majetku. Igor Š., Radoslav B., Tomáš L. a Zdenka K. sú obžalovaní za zločin machinácií pri verejnom obstarávaní a verejnej dražbe spolupáchateľstvom. Prípad sa stal v roku 2007. Ministerstvo výstavby a regionálneho rozvoja vtedy zverejnilo oznam o tendri na reklamné služby v hodnote 3,6 miliardy vtedajších korún iba na nástenke na chodbe ministerstva. Ponuku zaslalo len jedno konzorcium, ktoré následne vyhralo. Dvoch spomenutých ministrov za SNS stála kauza kreslo. Tender neskôr zrušili, konzorcium však na ňom údajne stihlo zarobiť viac ako tri milióny eur.


Guatemala vyhostila veľvyslancov zo Švédska a Venezuely

Diplomatov obvinili z narušenia vnútorných záležitostí.

GUATEMALA. Guatemala požiadala švédskeho veľvyslanca Andersa Kompassa a jeho venezuelskú kolegyňu Elenu Aliciu Salcedo, aby opustili krajinu, pričom ich obvinili z narušenia vnútorných záležitostí. Kompass je známy diplomat a zástanca ľudských práv. Pred niekoľkými dňami vyhlásil, že Švédsko finančne podporí komisiu CICIG sponzorovanú Organizáciou Spojených národov (OSN), ktorá vyšetruje korupciu v Guatemale. CICIG obvinila tamojšieho prezidenta Jimmyho Moralesa z korupcie, a to v súvislosti s ilegálnym financovaním kampane v čase, keď bol generálnym tajomníkom jeho strany.Guatemalská ministerka zahraničných vecí Sandra Jovel počas tlačovej konferencie vyhlásila, že "tento krok je suverénnym rozhodnutím vlády". Bližšie dôvody prečo sa rozhodli vyhostiť dvojicu, však nie sú známe. Politička tiež dodala, že krajina nemá v úmysle nariadiť rovnaké opatrenia voči ďalším diplomatom.


Predaj iPhonov môže klesnúť až o osem miliónov kusov, kvôli clám

Zisk americkej spoločnosti Apple by pre nové clá mohol v budúcom roku oslabiť o štyri percentá.

BRATISLAVA. Ak administratíva amerického prezidenta USA Donalda Trumpa zrealizuje svoju najnovšiu hrozbu v oblasti ciel voči Číne, výrazne to poškodí americkú firmu Apple. Nové clá by mohli na budúci rok na trhu USA znížiť predaj iPhonov o 6 až 8 mil. kusov, uviedol v správe pre investorov analytik technologického sektora Dan Ives zo spoločnosti Wedbush Securities. To by mohlo zisk Applu v budúcom roku zredukovať o 4 percentá. Informuje o tom portál cnn.com.Šéf Bieleho domu pohrozil zavedením 10-percentných ciel na čínske tovary v hodnote 300 mld. USD, na ktoré sa nevzťahujú doterajšie clá. "Firma Apple sa očividne ocitla uprostred krížovej paľby medzi Washingtonom a Pekingom," uviedol Dan Ives zo spoločnosti Wedbush Securities. Hoci zvýšenie nákladov vyplývajúce z ciel bude firma Apple schopná čiastočne zmierniť prispôsobením dodávateľského reťazca, tento proces bude pomalý. Výrobca iPhonov možno dokáže presunúť 5 až 7 percent produkcie do Indie a Vietnamu, konštatoval analytik. Firma však nemôže z Číny odísť úplne a zákazníci kupujúci iPhony, budú musieť platiť viac, odkladať nákupy alebo hľadať iné smartfóny.(1 EUR = 1,1106 USD)


NASA chce Hawkingovi pomôcť s medzihviezdnou sondou

Úspech prípadnej misie k Alpha Centauri závisí od schopnosti sondy odolať kozmickému žiareniu.

BRATISLAVA. Najbližší hviezdny systém Alfa Centauri skrýva najbližšiu planétu mimo slnečnej sústavy, kde by teoreticky mohol existovať život. Aj keď ich vidíme na nočnej oblohe, výlet k týmto hviezdam by nám v súčasnosti trval niekoľko desiatok tisíc rokov. Národný úrad pre letectvo a vesmír (NASA) a Kórejský vedecko-technologický inštitút by pri tejto ceste chceli pomôcť. Slávny vedec Stephen Hawking a ruský miliardár Jurij Miller ešte v apríli tohto roku ohlásili projekt Breakthrough Starshot, ktorý chce sondy veľkosti iPhonu dostať k Alfa Centauri len za dvadsať rokov. Potrebovali by nato dosiahnuť aspoň 20 percent rýchlosti svetla a zabezpečiť poriadnu ochranu kremíkovej časti čipov sondy pred kozmickým žiarením. Práve problém so žiarením by mala riešiť štúdia amerických a kórejských vedcov, ktorá však ešte neprešla odborným recenzným procesom. Vedci navrhujú využiť technológiu nanotranzistorov, ktorá by pomocou elektrického prúdu dokázala opravovať poškodené čipy počas medzihviezdnej jazdy. Čip na palube minisondy by raz za čas na chvíľu vypol, tranzistor by sa zatiaľ nahrial a opravil škody spôsobené vplyvom kozmického žiarenia. Ak by technológia skutočne fungovala, elektronika sondy by mohla prežiť cestu až ku Alfa Centauri. Teda za predpokladu, že by do ničoho nenarazila. Aj drobné úlomky vesmírneho prachu by podľa webu Science Alert dokázali najmenšiu vesmírnu loď poriadne poškodiť.


Polícia zadržala podozrivých z vraždy Slováka, jeho telo ležalo na skládke v Rakúsku

Vyšetrovanie ukázalo, že podozrivými z vraždy sú dvaja Slováci z Lučenca.

BRATISLAVA. Na skládke v rakúskom Grazi bola minulý mesiac (23.3.) nájdená mŕtvola slovenského občana Jána S. Smrť mu spôsobila rana na hrdle. Páchateľ použil na útok tupý predmet. Vyšetrovanie ukázalo, že podozrivými z vraždy sú dvaja Slováci z Lučenca, Jozef I. (54) a Vladimíra K. (40). Vo Viedni prespávali v stane ukrytom v kríkoch, kde prespával aj poškodený. Informoval o tom hovorca Prezídia Policajného zboru Michal Slivka. "Rakúska polícia už oboch obvinila z vraždy. Jozefa s Vladimírou sa im však nepodarilo zadržať. Rakúske justičné orgány preto vydali na hľadaných európsky zatykač a vyhlásili po nich medzinárodné pátranie," priblížil Slivka. Polícia v Rakúsku mala podľa jeho slov indíciu, že sa zdržujú na území Slovenska. Obrátila sa preto na slovenskú políciu o pomoc. "Prezidiálnym pátračom sa v priebehu niekoľkých dní podarilo osoby na území Slovenskej republiky vypátrať. Zistili, že sa zdržujú v obci Širkovce. V spolupráci s banskobystrickým pohotovostným policajným útvarom pripravili akciu a v utorok (25.4.) podozrivých zadržali," dodal Slivka. Následne ich predviedli na Krajskú prokuratúru v Banskej Bystrici. V súčasnosti sú vo väzbe a čakajú na rozhodnutie o ich vydaní do Rakúska.


Pompeo očakáva obnovenie rokovaní so Severnou Kóreu

Pompeo by bol radšej, keby Severná Kórea nepodnikala raketové testy.

WASHINGTON. Americký minister zahraničných vecí Mike Pompeo vyjadril v utorok nespokojnosť nad sériou severokórejských raketových testov, ale dodal, že chce obnoviť rokovania s Pchjongjangom o odstránení jadrových zbraní. V interview pre americkú televíziu CBS Pompeo poukázal na šesť testov balistických striel s krátkym doletom, ktoré Severná Kórea uskutočnila v posledných týždňoch. Mierne sa teda rozchádzal s prezidentom Donaldom Trumpom, podľa ktorého testy nie sú ohrozením a sú bezvýznamné. "Bol by som radšej, keby to nerobili," povedal Pompeo o testoch. Minister podľa svojich slov dúfa, že vodca Severnej Kórey Kim Čong-un bude súhlasiť s obnovením rokovaní o denuklearizácii. Kim mal s Trumpom tri osobné stretnutia na túto tému, pripomenula tlačová agentúra AFP. "Nesadli sme si znovu za stôl tak rýchlo, ako sme dúfali," vyhlásil Pompeo. "Celý čas sme jasne hovorili svoj postoj. Vieme, že na ceste budú aj hrbole," dodal. Pompeo tiež oznámil, že tento týždeň je v Ázii osobitný zástupca amerického ministerstva zahraničných vecí v rokovaniach so Severnou Kóreou Stephen Biegun. "Dúfame, že predseda Kim príde za (rokovací) stôl a dosiahneme lepší výsledok. Bude to lepšie pre ľud Severnej Kórey. Bude to lepšie pre svet," povedal šéf americkej diplomacie Pompeo.


Úrad vlády chce rekonštruovať priestory rokovacej miestnosti

Rokovaciu miestnosť Úradu vlády zrekonštruujú za 50-tisíc eur.

BRATISLAVA. Úrad vlády sa rozhodol rekonštruovať priestory v novej budove, kde pravidelne zasadá kabinet. Zákazku, ktorej maximálna cena má byť 50.255 eur bez DPH, získala spoločnosť EDMA Wood, s.r.o. Uvádza sa to v Centrálnom registri zmlúv. Firma má za dva týždne vykonať ručné odborné práce na stolárskych výrobkoch, na drevených konštrukciách a na iných výrobkoch z dreva, ako aj opravy všetkých druhov výrobkov stolárskym spôsobom spojené s čalúnnickými službami.


Moslimské centrum vo Varšave zdevastovali, polícia hľadá páchateľov

Útok mal podľa šéfa Ligy moslimov v Poľskej republike rasistický motív.

VARŠAVA. Poľská polícia pátra po neznámych páchateľoch, ktorí v noci na pondelok násilím vnikli do priestorov moslimského centra a mešity v poľskej metropole Varšava, pričom modlitebňu i priľahlé spoločenské priestory značne zdevastovali. Nočný strážnik síce v noci registroval hluk, avšak políciu informoval o podozrivých skutočnostiach až okolo šiestej hodiny ráno. Polícia skúma zábery bezpečnostných kamier v okolí a vyzýva občanov, aby pomohli prípadnými svedeckými výpoveďami pri pátraní po vandaloch. Informovali o tom poľské elektronické a internetové médiá. Najvyšší predstaviteľ Ligy moslimov v Poľskej republike, prevádzkovateľa mešity vo varšavskej štvrti Ochota, Youssef Chadid na pondelkovej tlačovej konferencii upozornil, že v Poľsku rastie islamofóbia a zvyšuje sa početnosť prejavov rasizmu konštatujúc, že nočný útok mal rasistický motív. Súčasne obvinil poľské úrady, že ignorovali jeho skoršie upozornenia poukazujúce na hrozby adresované moslimskému centru. Poľský minister vnútra Mariusz Blaszczak vyjadril na tlačovej konferencii nádej, že sa páchateľov podarí v krátkom čase zadržať. Zároveň pripomenul, že polícia dostala o dianí v mešite informáciu s veľkým oneskorením, keď sa už vandali nenachádzali na mieste činu.


Ukrytie chemických zbraní Asadom môže ovplyvniť vzťahy Ruska so Sýriou

Zistenie, že režim sýrskeho prezidenta skryl svoje chemické zbrane, môžu Rusi považovať za prekročenie červenej čiary.

MOSKVA. Zistenie, že režim sýrskeho prezidenta Bašára Asada skryl svoje chemické zbrane, "sa môže stať červenou čiarou v spolupráci medzi Sýriou a Ruskom." Vo vysielaní ruskej rozhlasovej stanice Echo Moskvy to v utorok vyhlásil predseda zahraničného výboru Rady federácie Konstantin Kosačev. Ak sa ukáže, že Asad v rozpore so svojimi záväzkami voči medzinárodnému spoločenstvu ukryl chemické zbrane, ktoré Sýria mala zlikvidovať v roku 2014, ako to overila aj Organizácia pre zákaz chemických zbraní (OPCW), a ak sa potvrdí, že tieto zbrane použil proti civilistom, "potom, myslím, budeme hľadať iné možnosti pre pokračovanie protiteroristickej operácie (v Sýrii), už bez spolupráce s týmto režimom," vyhlásil ruský senátor. Súčasne však vyjadril nádej, že Asad nezašiel za pomyselnú červenú čiaru. Kosačev dodal, že v roku 2014 medzinárodní inšpektori "prevrátili Sýriu hore nohami", aby sa presvedčili, že tam nezostali žiadne chemické zbrane. Senátor uviedol, že neverí, že by Asadov režim mal chemické zbrane, a dodal, že je presvedčený, že sýrsky prezident "nemal nijaký dôvod" použiť tieto zbrane proti obyvateľstvu vlastnej krajiny. "Ja ako človek so zdravým rozumom to vidím tak, že Asad teraz vonkoncom nepotrebuje použiť chemické zbrane, ak by ich mal, voči svojim vlastným civilistom," spresnil senátor. Na margo prítomnosti Ruska v Sýrii uviedol, že si ju vynútil "záujem o zaručenie našej vlastnej bezpečnosti", "a nie pokus zasahovať do vnútorných problémov Sýrie." Vysvetlil, že Rusko má záujem, aby v Sýrii existovala fungujúca vláda i efektívne riadené armádne zložky a tajné služby, pretože bez nich nie je možné riešiť problémy protiteroristickej operácie. Kosačev vyhlásil, že riešenie vnútropolitických problémov Sýrie je pre Rusko druhoradé. Zaoberať sa osudom vlády v Sýrii "bude možné až po riešení teroristického problému na území Sýrie," zdôraznil.


Volkswagen zaplatí za likvidáciu dieselgate v USA vyše 25 miliárd eur

Mníchovská prokuratúra tiež oznámila, že v súvislosti s dieselgate bol zatknutý ďalší vysoký manažér wolfsburského koncernu.

WOLFSBURG. Volkswagen (VW) musel v Spojených štátoch v 3. štvrťroku na likvidáciu dôsledku škandálu dieselgate zaplatiť ďalších 2,5 miliardy eur. O túto sumu sa zhoršil jeho hospodársky výsledok v tretej štvrtine roka. Vedenie VW varovalo akcionárov, že v tomto roku nedosiahne prognózovaný hospodársky výsledok. Náklady koncernu vyvolané dieselgate v Spojených štátoch vzrástli na 25,1 miliardy eur. V poslednej septembrovej dekáde klesla hodnota akcií VW zo 140 na 135 eur. V nasledujúcich dňoch znovu mierne vzrástla. Vo štvrtok (28.9.) mníchovská prokuratúra oznámila, že v súvislosti s dieselgate bol zatknutý ďalší vysoký manažér wolfsburského koncernu. Už ho vypočul vyšetrovací sudca a rozhodol o jeho väzbe.


Trump nevylúčil stretnutie s iránskym prezidentom Rúháním

WASHINGTON. Americký prezident Donald Trump v stredu odmietol vylúčiť stretnutie s iránskym prezidentom Hasanom Rúháním, dokonca v situácii, keď jeho administratíva uvalila ďalšie sankcie na Teherán. Na otázku novinárov v Bielom dome, či sa v OSN na summite o klimatických zmenách koncom septembra stretne s iránskym lídrom, Trump odpovedal: "Iste, všetko je možné." Rúhání v stredu už skôr oznámil, že Teherán sa chystá prestať plniť ďalšie záväzky stanovené v historickej jadrovej dohode z roku 2015, od ktorej Spojené štáty v máji odstúpili, pripomenula vývoj udalostí tlačová agentúra AFP. Krátko po Rúháního vyjadrení predstavitelia USA oznámili nové sankcie voči Iránu, tentoraz sú zamerané na sieť iránskych lodných dopravcov, ktorých podľa Američanov riadia iránske elitné Revolučné gardy a využívajú ich na pašovanie ropy, napríklad režimu sýrskeho prezidenta Bašára Asada. Prezident Trump v stredu pred novinármi vyjadril aj dôveru voči britskému premiérovi Borisovi Johnsonovi, ktorý prežíva náročné obdobie na domácej aj európskej politickej scéne, pretože sa blíži termín odchodu Spojeného kráľovstva z Európskej únie, teda 31. október. Trump na jeho adresu vyhlásil: "On vie, ako zvíťaziť." Johnson čelí vzbure v Dolnej snemovni britského parlamentu v súvislosti s odchodom z EÚ bez dohody, ale Trump povedal novinárom, že jeho priateľ "bude v poriadku". "Boris je môj priateľ a on sa do toho vrhne. Nepochybujem o tom," uviedol šéf Bieleho domu. "Sledoval som ho dnes dopoludnia. Je tam a bojuje. On vie, ako zvíťaziť. Boris to vie. Nebojte sa oňho. Bude v poriadku," doplnil Trump.


STĹPČEK ŠÉFREDAKTORKYKosík ešte viac odhaľuje absurdný politický triler

Označil Lexu

Väzba v Mali

Stĺpček šéfredaktorky

Bývalý príslušník SIS sa bojí o život a chce vypovedať. Zatiaľ sa však môže zdôverovať len stenám svojej cely.

Keď parlament zrušil Mečiarove amnestie, ktorými autokratický premiér prikryl únoscov prezidentovho syna, bolo jasné, že tým aktom sa jeden z najabsurdnejších príbehov novodobého Slovenska nekončí. A že nie je zaručené, že zločin nakoniec spravodlivý trest zapečatí. Jeden z únoscov, bývalý príslušník SIS Ľuboš Kosík, sedí vo väzení v Mali. A aj keď africké väzenie svojich väzňov nerozmaznáva, Kosík tam neplatí svojou slobodou za únos Kováča alebo vraždu Remiáša. Hovorí, že tí, ktorí únos zosnovali a riadili, sú stále na slobode. Bojí sa o život a chce vypovedať, ale zatiaľ sa môže zdôverovať len stenám svojej cely. A denníku SME, ktorý jeho spoveď prináša v rámci služby verejnosti. Vyšetrovacie orgány sa zatiaľ o jeho vypočutie nesnažia. Nie je jasné, či Kosík nakoniec skončí pred súdom a či jeho výpoveď dostane Ivana Lexu alebo Hrbáčka do väzenia. Ale zrušenie amnestií spôsobilo, že ľudia ako Kosík núkajú svoje verzie príbehu a mená, ktoré sa v rôznych verziách vynárajú, sa zhodujú s tými, ktorých Mečiarove amnestie chránili pred policajným vyšetrovaním. Zároveň aj dianie okolo Kosíka naznačuje, do akého absurdného politického trileru, ktorý si mimochodom táto krajina odžila a žije, môže vyústiť politická svojvôľa autokrata.


Polícia zastrelila ozbrojenca, ktorý zajal pasažierov autobusu v Riu de Janeiro

V autobuse sa nachádzalo 37 rukojemníkov, páchateľ pohrozil zapálením vozidla.

RIO DE JANEIRO. Brazílska polícia v utorok zastrelila ozbrojenca, ktorý v meste Rio de Janeiro zadržiaval ako rukojemníkov 37 pasažierov autobusu a vyhrážal sa zapálením vozidla. Informovala o tom agentúra AFP s odvolaním sa na miestne médiá. Ozbrojený muž podľa policajtov zadržiaval rukojemníkov na rušnom moste medzi centrom Ria de Janeiro a mestom Niterói od 05.30 h miestneho času (10.30 h SELČ). Svedkovia vypovedali, že ozbrojenec polial vnútro autobusu benzínom a vyhrážal sa, že ho zapáli. Podľa televízie Globo pri dráme neutrpel nikto zo 37 ľudí v autobuse. Muž nevyjadril žiadne konkrétne požiadavky a zdalo sa, že má "psychické problémy", povedal hovorca dopravnej polície pre Globo.


Karel Gott sa stretol s dalajlámom. Nadchla ho jeho oranžová aura

Po roku čaká Karla Gotta vystúpenie v Nemecku.

PRAHA. Dalajláma, ktorého stretnutie s ministrom kultúry ČR Danielom Hermanom počas návštevy Prahy na 20. ročníku medzinárodnej konferencie Fórum 2000 vyvolalo značné vlny na tamojšej politickej scéne, absolvoval v českej metropole aj iné pozoruhodné stretnutie, ktoré politikov nechalo pokojných. Dalajláma súhlasil so želaním žijúcej legendy československej a českej populárnej hudby Karla Gotta (77), ktorý sa s ním osobne chcel stretnúť. Duchovný líder Tibeťanov zanechal v mnohonásobnom československom a českom Zlatom slávikovi silný zážitok. "Som znepokojený stavom ľudských práv a náboženských slobôd v Tibete a celej Číne. Chcel som dalajlámovi vyjadriť svoju podporu. Stretnutie s ním bol skutočne silný zážitok," citovalo slová Božského Káju internetové vydanie denníka Blesk. Dalajláma už vraj o Karlovi Gottovi vedel, a to od niekdajšieho československého a českého prezidenta Václava Havla, u ktorého si všimol speváka na fotografii s ním. Václav Havel sa údajne vtedy dalajlámu pýtal na to, čím ho osobnosť na fotografii tak zaujala, pričom odpoveď znela, že má oranžovú auru. "To sa len tak nevidí," mal vtedy odpovedať dalajláma, ktorý to mal teraz možnosť posúdiť pri osobnom stretnutí. Oranžová farba v aure je symbolom aktívnej inteligencie, sebavedomia, radosti zo života, šťastia, vrelosti a kozmopolitného prístupu. Poukazuje tiež na ohľaduplnosť a takt voči ostatným. Vyjadruje lásku spojenú s vrúcnymi citmi, túžbami a želaniami. Nie náhodou nosia budhistickí mnísi oranžové odevy. Karel Gott sa v sobotu 22. októbra v hlavnom vysielacom čase objaví vo veľkej medzinárodnej šou moderátora Floriana Silbereisena Schlagerboom - Das internationale Schlagerfest. Pre umelca, ktorý má za sebou úspešnú terapiu rakoviny lymfatických uzlín, to bude prvé vystúpenie pred nemeckým publikom po viac ako roku.


Ministerstvo zdravotníctva predstavilo Národný onkologický program

Medzi ciele programu patrí zníženie užívania tabaku či prevencia nádorových ochorení.

BRATISLAVA. Ministerstvo zdravotníctva (MZ) SR predstavilo v utorok návrh Národného onkologického programu (NOP). Ide o dvojročný strategický plán, ktorý má pomôcť k zníženiu vzniku nových onkologických ochorení. MZ sa snaží vybudovať funkčný dialóg s odborníkmi z pacientskych organizácii, ktorého výsledkom bude vypracovanie komplexnejšieho dokumentu. "NOP prispeje v oblasti diagnostiky aj v oblasti terapie k zlepšeniu dostupnosti starostlivosti. Cieľom je poskytnutie zdravotnej starostlivosti pre všetkých bez rozdielu," povedal štátny tajomník rezortu Stanislav Špánik. Dokument má pomenovať základné problémy v oblasti starostlivosti o onkologických pacientov a ponúka konkrétne kroky k ich riešeniu. Všetky zahrnuté agendy budú detailne rozpracované v komplexnejších akčných plánov. Dvojročný strategický plán ponúka základné riešenia v oblasti prevencie, skríningu, včasnej diagnostiky, optimálnej liečby, sledovanie pacientov a následnej dlhodobej starostlivosti. Medzi konkrétne ciele programu patrí napríklad zníženie užívania tabaku, zníženie environmentálnych expozícií vedúcich k nádorovým ochoreniam, prevencia nádorových ochorení súvisiacich s vírusovým ochorením, skoré zachytenie nádorového ochorenia, ale aj označovanie potravín alebo zlepšenie pracovného prostredia. "Predstavením návrhu NOP začíname Rok prevencie, kedy chceme upozorniť slovenskú populáciu na jej dôležitosť," povedala ministerka zdravotníctva Andrea Kalavská (nominantka Smeru). Prvým krokom bude zavedenie skríningu a s ním súvisiacej informačnej kampane. Do procesu budú zapojené poisťovne, ktoré NOP podporujú a budú pacientov aktívne pozývať na preventívne vyšetrenia a následne kontrolovať, či sa pacient vyšetrení naozaj zúčastnil. "Skríning v troch najčastejších formách rakoviny, by sme chceli by sme chceli naplno spustiť od 1.1.2019," dodala Kalavská. Celoplošný skríning, ktorý na Slovensku zatiaľ neexistuje, spočíva v aktívnom vyzývaní občanov na vyšetrenie, to zahŕňa aj prevenciu u občanov, ktorí chorí nie sú. Efektívne a rýchle vyšetrenie zvyšuje šance na odhalenie choroby v ranej fáze a prispieva k možnosti vyliečenia. V oblasti liečby onkologických ochorení je problémovou oblasťou najmä paliatívna starostlivosť, ktorej financovanie by malo byť podporené v NOP. "V každej oblasti prevencie aj v oblasti prevencie utrpenia na sklonku života je potrebné zabezpečiť finančnú podporu. Hospice v súčasnosti dostávajú 40 - 50 % finančných prostriedkov od poisťovní. Ich rozpočet je často uzavretý a nezodpovedná tomu, koľko pacientov bolo naozaj ošetrených. Žiadaná bude najmä podpora mobilných hospicov," vysvetlila hlavná odborníčka pre paliatívnu medicínu MZ Kristína Križanová. MZ zvažuje aj motiváciu lekárov. "Diskutujeme o zavedení bonusov a malusov na úrovni všeobecných a gynekologických lekárov, čím by sme prispeli k motivácii lekárov pri plnení záväzkov plynúcich z NOP," povedala ministerka zdravotníctva. Plán vypracovaný Ministerstvom zdravotníctva je krokom súvisiacim so záväzkami plynúcimi z Agendy 2030, ktorú členské štáty OSN podpísali v roku 2015 a ktorá podporuje štáty v spoločnom koordinovanom postupe pri riešení globálnych výziev. Patrí sem aj kontrola neprenosných, a teda aj onkologických ochorení.


Okresný súd musí znovu rozhodnúť o treste pre vlamača u Kňažka

Najvyšší súd zrušil rozsudok okresného súdu v časti o treste.

BRATISLAVA. Okresný súd Bratislava I bude znovu rozhodovať o treste pre vlamača, ktorý v januári minulého roku kradol v dome herca Milana Kňažka. Najvyšší súd v utorok na verejnom zasadnutí vyhovel dovolaniu podanému ministerstvom spravodlivosti na podnet herca a zrušil rozsudok okresného súdu v časti o treste. Výrok o vine Čecha Pavla Novotného ponechal súd v platnosti. Podľa dovolania, ktoré podala ešte bývalá ministerka spravodlivosti Lucia Žitňanská, bol výrokom okresného súdu o treste porušený zákon v prospech obžalovaného. Okresný súd totiž skonštatoval, že obžalovaný sa ku skutku nielen priznal a úprimne ho oľutoval, ale aj pomáhal objasniť trestnú činnosť. To však podľa názoru dovolateľa nebolo preukázané. Okresný súd, ktorý obžalovanému uložil trest tri roky väzenia nepodmienečne tak podľa dovolania konal v rozpore z trestnou sadzbou za trestné činy krádeže, porušovania domovej slobody a poškodzovania cudzej veci, ktorá je v rozmedzí päť až 10 rokov. Kňažko na utorkovom verejnom zasadnutí zdôraznil, že Novotný je recidivista, ktorý podobné skutky spáchal už 14 krát. Konkrétny skutok podľa neho neobjasnil, vyšetrovanie naopak maril, keďže odmietol prezradiť, kto ho do jeho domu poslal. Pre médiá tiež Kňažko povedal, že neverí, že by vlamač vnikol do jeho domu náhodne. Podľa jeho slov ho poslal niekto, kto "vie ovplyvniť políciu, prokuratúru a súdy". "Jednoznačne to nebola náhoda, o tom niet najmenších pochýb," zdôraznil Kňažko. Zároveň v tomto prípade kritizoval postup štátnych orgánov. Najvyšší súd v odôvodnení svojho rozhodnutia skonštatoval, že prvostupňový súd nesprávne vyhodnotil inštitút poľahčujúcej okolnosti, konkrétne nepovedal, na základe čoho vyhodnotil, že obžalovaný napomáhal pri objasňovaní skutku. V takom prípade by podľa najvyššieho súdu musel napríklad uviesť spolupáchateľa, prípadne kto ho naviedol, či zúčastňovať sa na rekonštrukcii skutku a podobne. Predseda senátu tiež pripomenul, že keďže bol obžalovaný zadržaný na mieste činu, prakticky nemal inú možnosť, ako sa priznať. Pokiaľ ide o to, či skutok úprimne oľutoval, to mal podľa najvyššieho súdu prvostupňový súd objektívne skúmať, čo sa nestalo. Na druhej strane najvyšší súd skonštatoval aj porušenie zákona v neprospech obžalovaného, konkrétne tým, že bol súdený za porušovanie domovej slobody aj spáchanie krádeže na mieste osobitnej ochrany, teda v dome alebo byte. To je podľa najvyššieho súdu duplicitné. Najvyšší súd zároveň rozhodol, že obžalovaného, ktorý sa nachádza vo výkone trestu, berie do opätovného vynesenia verdiktu o treste do väzby. "Zatiaľ som veľmi opatrný vo vyjadreniach, ale myslím si, že je to na dobrej ceste," povedal Kňažko na margo utorkového rozhodnutia. Dovolanie podľa vlastných slov podal preto, lebo mal pocit nespravodlivosti. "Pocit nespravodlivosti je hlboko zakorenený v našej spoločnosti a ak má štát existovať, musí existovať spravodlivosť pre každého," dodal. Pavel Novotný vnikol do domu herca Milana Kňaža v Bratislave v januári 2017 v nočných hodinách. Podľa výsledkov vyšetrovania najskôr odcudzil hotovosť v rôznych menách a šperky v celkovej hodnote skoro desaťtisíc eur. Následne ho herec, ktorý sa medzitým prebudil, postrelil do nohy legálne držanou zbraňou. Okresný súd Bratislava I odsúdil Novotného v júni 2017 na trest tri roky väzenia nepodmienečne. Obžalovaný ani prokurátor sa proti verdiktu neodvolali.


Firma, v ktorej má podiel Štefunko, mala dodávať štátu predražené služby

BRATISLAVA. Spoločnosť Monogram Technologies, v ktorej vlastní štvrtinový podiel líder strany Progresívne Slovensko Ivan Štefunko, uspela v podozrivých eurofondových tendroch na vedu. V jednom z nich jej zvláštnym spôsobom konkurovala spoločnosť Anext, spájaná s bývalým ministrom Jánom Počiatkom (Smer). Informuje o tom portál Aktuality.sk. Firma Monogram Technologies vznikla v roku 2005. O tri roky neskôr do nej cez spoločnosť Monogram Ventures vstúpil aj Štefunko. Monogram Ventures je stopercentným akcionárom Monogram Technologies. Práve v tomto čase tržby Monogramu stúpali, a to až na úroveň 8 miliónov eur v roku 2012. O dva roky neskôr získala táto firma štátnu zákazku za 2,5 milióna eur. Išlo o dodávku vedeckých zariadení a príslušenstva pre Žilinskú univerzitu. V rámci zákazky dodala 38 položiek pre vedecké účely. Celá súťaž aj ceny však vzbudzujú podľa portálu Aktuality.sk vážne pochybnosti. Viacero položiek v obstarávaní totiž javí podľa portálu Aktuality.sk známky vysokého predraženia. Nie je to však možné overiť u všetkých, keďže pri niektorých položkách neexistuje bližšia špecifikácia. Príkladom predraženia sú licencie na IBM dopravné centrum, ktoré sa v roku 2014 predávali za 90-tisíc dolárov (v tom čase 67 500 eur). Firma Monogram ich však univerzite dodala za 174-tisíc eur. Keďže sa dodávali tri licencie, univerzita mohla prísť o vyše 300 tisíc eur. Za jedinú z 38 položiek v tendri. Konkurenčný Anext nacenil licencie na 128-tisíc eur, čo je o štvrtinu menej ako Monogram. V celkovom súčte všetkých položiek však vychádzala lacnejšie ponuka Monogramu. V spomínanom tendri je podľa portálu Aktuality.sk viacero indícií nekalého správania a koordinácie ponúk medzi uchádzačmi. Vyšetrovanie takéhoto správania má v kompetencii Protimonopolný úrad. Jeho hovorkyňa Adriana Oľšavská potvrdila, že prípad preverujú. Úrad v súčasnosti spracúva závery šetrenia. Firma Anext je podľa portálu Aktuality.sk dlhodobo spájaná s Jánom Počiatkom, ale aj s oligarchom Jozefom Brhelom. Jej zápis v protischránkovom registri preveruje aj žilinský okresný súd. Brhelov hovorca Juraj Puchý však spájanie s Anextom odmietol. Dva dôveryhodné zdroje, ktoré chcú zostať v anonymite, pre portál Aktuality.sk tvrdia, že Anext bol síce v tendri konkurentom Monogramu, no zároveň aj jeho subdodávateľom. Firma Anext na otázku, či je to pravda, neodpovedala. Štefunko hovorí, že o podnikaní Monogramu nemá žiadne informácie. Ako akcionár firmy, ktorý nefiguruje v orgánoch spoločnosti, vraj nemá na jej fungovanie žiadny vplyv. Neskôr dodal, že obchodné vedenie firmy akúkoľvek kolúziu odmieta.


CESTOPISKomodo v Indonézii: Plavba za najväčšími jaštermi na svete

Cestopisy čitateľov. Prečítajte si cestopisy od čitateľov a blogerov, zverejňujeme ich v ich pôvodnej forme len s drobnými jazykovými úpravami. Národný park Komodo prevrátil úplne naruby rebríček najkrajších miest, ktoré som videla. Ten pocit, keď k vám kráča 4-metrový jašter varan komodský nezažijete nikde inde na svete. Stopy varanov boli objavené pred miliónmi rokov v Austrálii, no dodnes je ich jediným domovom Národný park Komodo v Indonézii. Oficiálne vznikol v roku 1980, aby populáciu varanov chránil pred vyhynutím. Varany boli stredobodom pozornosti ľudí dávno predtým. Už v roku 1956 britská televízia BBC odvysielala video dokumentaristu Davida Attenborougha, ktoré ukazuje varanov v ich prirodzenom prostredí. Populácia najväčšieho žijúceho jaštera na svete Varana komodského aktuálne dosahuje číslo okolo 4000. Sú to naozaj impozantné zvieratá. Dorastajú do dĺžky 3 - 4 metre a vážia aj 70 kíl. Aj keď majú veľké telo, na krátke vzdialenosti sa dokážu poriadne rozbehnúť a bežať rýchlosťou 20 km/h. Vraví sa, že ak sa rozbehnú po človeku, treba bežať zo strany na stranu, pretože ich spomalí dlhý chvost. Varany sú nekompromisní predátori, ktorí sa jedia aj navzájom. Boj o život začína už pri znesení vajíčok. Varanie samice majú v zemi vyhĺbené diery, kde sú vajíčka v bezpečí. Po vyliahnutí sa mláďatá vyšplhajú na špeciálny druh palmy, ktoré rastie na ostrovoch, kde žijú, aby sa ochránili pred lačnými chuťami ich starších spoluobyvateľov. Svoju obeť omámia slinami z veľkej papule, ktoré obsahujú jedovaté baktérie. Pôvodne sa tvrdilo, že už samotné sliny dokážu protivníka zabiť, no viacero výskumov (napríklad aj tento od National Geographic) prišlo k záveru, že zviera sa po zásahu slinami nedokáže brániť a varan ho potom zožerie. Miestni v našom hoteli nám povedali, že si bohate vystačíme s jednodňovou plavbou a mali pravdu. Okrem Komoda sme nechceli vynechať ostrov Padar, ktorý je tiež súčasťou Národného parku. Budíček o 5 ráno a už o 5:30 sme zdvíhali kotvy z prístavu Labuan Bajo. Prvá cieľ bol spomínaný ostrov Padar. Po 3 hodinách cesty na rozbúrenom mori som bola rada, že sme konečne tu. Žalúdok dostal zabrať. Za 20 minút sme vyliezli až na vrchol malého kopca a užívali si nádherný výhľad na členité pobrežie a čisté pláže. Z Padaru po ďalšej hodine cesty prichádzame na ostrov Komodo. Hneď po príchode smerujeme k budove zaplatiť vstupné, kde nám pridelia sprievodcu a vyrážame. Napriek tomu, že Komodo navštívia ročne tisícky turistov, my sme v džungli stretli len jednu skupinu siedmych ľudí (plus nás 5 so sprievodcom). Mohli sme ísť aj na bližší ostrov Rinca, no miestni nás upozornili, že tam je ťažšie stretnúť varany vo voľnej prírode. Zdržujú sa zvyčajne pri miestach, kde dostávajú žrať. Verila som, že budeme mať šťastie a varany uvidíme. Ako tak kráčame, prvého sme videli už asi po 15 minútach kráčania leňošiť pod stromom. Boli sme úplne ticho a pomaly sa približovali. Naživo vyzerajú ešte väčšie, takže k nim idem len veľmi vystrašene. Sprievodca nás posmeľoval, no pri pohľade na dlhý chvost, obrovské laby a papuľu, som radšej dodržala bezpečný odstup. Pokračujeme ďalej a priamo pred nami sa zjaví ďalší varan. Chvíľu kráčal smerom k nám, a potom sa stratil v okolitej zeleni. Pri kuchyni sme natrafili na ďalšie vrátane jedného, podľa sprievodcu asi 30-ročného, starčeka. Tvrdil, že už mu veľa času asi neostáva a ostatné varany ho čoskoro zožerú. Súčasťou plavby sú dve zastávky na šnorchlovanie. Tá prvá sa volala Pink Beach na ostrove Komodo, len z inej svetovej strany. Pláž ma ružovkastý nádych vďaka červeným koralom, ktorých častice sa zmiešajú s bielym pieskom. Intenzita ružovej farby sa mení v závislosti od prílivu. Loď kapitán ukotvil asi 20 metrov od brehu, takže sme si mysleli, že doplávať nebude vôbec náročné. Prúdy boli neuveriteľné, no najhoršie bolo doplávať späť k lodi. Prúdy ma od nej stále ťahali preč, takže mi nakoniec museli hodiť lano. Totálne vyčerpaná som sa zložila na lodi. Pred šnorchlovaním s mantami, ktoré milujú silné prúdy, to nebola veľmi sľubná prognóza. Už som naozaj nemala síl, tak vravím, že manty vynechám a počkám na lodi. Našťastie bol náš kapitán ochotný ísť s loďou za nami, takže sme sa nemuseli vracať. Skočila som z lode a prúd ma hneď stiahol o 5 metrov ďalej. Našťastie kapitánov pomocník šiel s nami a ukázal nám, kadiaľ treba prúdy oboplávať, takže sme to zvládli. Manty boli úžasné, plávalo ich spolu 5 vo veľkej hĺbke. Keď sme sa okolo 18:00 vrátili naspäť do prístavu v Labuan Bajo, pochopila som, prečo nám miestni odporúčali jednodňovú plavbu a úplne vyčerpaná som už o 21:00 zaspala. Za 80 € máte spiatočnú letenku z Bali do mesta Labuan Bajo na západnom cípe ostrova Flores. Labuan Bajo je rozlohou veľké asi ako Staré mesto v Bratislave. Celé dianie v Labuan Bajo sa koncentruje na jednej ulici, ktorá vedie k prístavu. Stačí sem zbehnúť a zjednať si loď, ktorou sa dostanete na Komodo. Ak si na zjednávanie netrúfate, plavbu vám zarezervuje aj váš hotel, no počítajte s vyššou cenou. Plavba stála 500.000 IDR (35 €) vrátane obeda, kávy a vody. Konečná cena závisí od šikovnosti v zjednávaní alebo aj veľkosti skupiny. Vstup do NP Komodo je pre cudzincov 250.000 IDR (18 €). Trasy sú rôzne, pretože čaro NP Komodo nie je len vo varanoch, ale aj v krásnych plážach a podmorskom svete, preto sú súčasťou zastávky na šnorchlovanie. Ak máte viac času, určite si zarezervujte plavbu na viac dní s prenocovaním na lodi. Menšie skupiny cestovateľov sa zvyknú spájať, pretože cena pri skupinách od 6 ľudí vie byť podstatne nižšia. Dokonca aj samotné spoločnosti, ktoré plavby organizujú, majú na ulici vyložené nápisy, že hľadajú ľudí. Láka vás Indonézia a výlety za dobrodružstvom? Pozrite si kompletnú ponuku last minute zájazdov do Indonézie na dovolenka.sme.sk.


Hlina mal najskôr o ÚPN diskutovať s predkladateľkou novely, tvrdí Bugár

Alojz Hlina vyzval Bugára, aby inicioval stiahnutie zákona.

BRATISLAVA. Ústav pamäti národa (ÚPN) sa počas predchádzajúceho vedenia potýkal s problémami a pod vedením Petra Krajňáka čelí ďalším. Ukazuje sa, že vznik týchto problémov môže prameniť priamo z nastavenia štruktúry fungovania úradu, a preto vznikla diskutovaná novela zákona o ÚPN. Uviedol to predseda vládnej strany Most-Híd Belá Bugár v reakcii na štvrtkové vyhlásenie predsedu Kresťanskodemokratického hnutia (KDH) Alojza Hlinu, ktorý ho vyzval, aby inicioval stiahnutie zákona. Agentúru SITA o tom informovala tlačová tajomníčka Mostu-Híd Františka Dušíková.Podľa podpredsedu parlamentu Bugára sa mal Hlina najskôr obrátiť na predkladateľku zákona Editu Pfundtner (Most-Híd) a diskutovať o návrhu s ňou. „Namiesto toho sa priamo obraciate na mňa, dokonca verejne, aby som to urobil za vás. Strana Most-Híd nie je strana vodcovského typu, kde všetci poslanci robia to, čo povie predseda,“ povedal Bugár a dodal, že je rád, ako ÚPN dokázal potvrdiť svoju opodstatnosť a dôležitosť pre celú spoločnosť a odolal všetkým snahám o zrušenie. Béla Bugár pripomenul, že KDH i Most-Híd sú súčasťou Európskej ľudovej strany a na európskej úrovni sú teda obrazne členmi jednej rodiny. „Ako určite dobre viete, v rodine sa spory a rôzne názory na vec riešia vo vnútri, nie na verejnosti. Písanie otvorených listov, ktoré sa objavia v médiách skôr ako u ich adresáta, sú v priamom rozpore s týmto princípom,“ povedal Bugár a Hlinovu snahu riešiť problém označil za neúprimnú. Dodal, že ju považuje za politický marketing.Alojz Hlina vo štvrtok Bélovi Bugárovi v otvorenom liste odkázal, že zákony nemožno účelovo meniť len preto, že niečo niekomu nevyhovuje. Hlina podpredsedu parlamentu požiadal, aby inicioval stiahnutie zákona o Ústave pamäti národa (ÚPN), ktorý na júnovej schôdzi predložila pätica koaličných poslancov. Jednou z predkladateliek novely zákona je poslankyňa NR SR Edita Pfundtner, na ktorú by mal Bugár podľa Hlinu apelovať. Koaliční poslanci Edita Pfundtner (Most-Híd), Jaroslav Paška (SNS), Mária Janíková (Smer), Ľubomír Želiezka (Smer) a Martina Šimkovičová (nezaradená) predložili na júnovej schôdzi NR SR návrh novely zákona o Ústave pamäti národa. Návrh novely upravuje podrobnosti o vzniku a činnosti organizačných zložiek, o ich postavení a vzťahy medzi nimi, ktoré upravuje organizačný poriadok. Výkon funkcie doterajšieho predsedu Správnej rady ÚPN Petra Krajňáka by sa schválením novely skončil k 15. októbru 2017. Navrhovaným znením zákona sa štatutárnym orgánom stáva správna rada ústavu ako kolektívny orgán. To znamená, že ním už nebude len samotný predseda správnej rady.


Stoltenberg vyzval Turecko a Rakúsko, aby vyriešili svoj diplomatický spor

Spor Turecka a Rakúska viedol k zablokovaniu niektorých programov spolupráce Severoatlantickej aliancie.

BRUSEL. Generálny tajomník NATO Jens Stoltenberg v piatok opätovne vyzval Turecku a Rakúsko, aby si vyriešili vzájomný diplomatický spor, ktorý viedol k zablokovaniu niektorých programov spolupráce Severoatlantickej aliancie. Rakúsko, ktoré nie je členom NATO, ale spolupracuje s alianciou na viacerých programoch, bolo minulý týždeň v prvom šíku krajín Európskej únie, ktoré požadovali zmrazenie prístupových rokovaní Turecka s EÚ. Viedeň tak zareagovala v rámci solidarity s Nemeckom a Holandskom po tom, ako turecká strana slovne zaútočila na obe krajiny a neváhala ich označiť za "fašistické" a "nacistické" len preto, že zakázali účasť tureckým ministrom na mítingoch tureckej menšiny zvolaných na podporu referenda o ústavných zmenách. Toto referendum v prípade úspechu zabezpečí tureckému prezidentovi Recepovi Tayyipovi Erdoganovi väčšie právomoci. Rakúsko sa vyslovilo proti účasti tureckých politikov na predvolebných zhromaždeniach v európskych krajinách. V reakcii na postoj Viedne sa Turecko, ktoré je členom NATO, rozhodlo odstúpiť od niektorých aliančných programov spolupráce s partnerskými krajinami NATO - napríklad od spoločného vojenského výcviku. Ankara spresnila, že tento krok sa týka iba Rakúska. "Je to veľmi nešťastné situácia. Znamená, že niektoré programy nemôžeme spustiť... Vyzývam preto obe strany, aby to vyriešili, aby sme nemali negatívny dopad na našu spoluprácu," citovala agentúra Reuters Stoltenbergove slová počas jeho oficiálnej návštevy v Kodani. Turecké reštrikcie sa podľa agentúry Reuters môžu dotknúť všetkých 22 partnerských štátov NATO vrátane Gruzínska či Švédska, z ktorých viaceré sa vojensky podieľajú na misiách NATO v krajinách ako Afganistan či Kosovo.


Američania podľa Moskvy cvičia v Sýrii militantov Islamského štátu

Výcvik militantov údajne prebieha pri utečeneckom tábore.

MOSKVA. Americkí inštruktori cvičia v Sýrii militantov Islamského štátu (IS) a vytvárajú tzv. Novú sýrsku armádu, ktorú vyšlú bojovať proti vládnym silám na juh krajiny, vyhlásilo v sobotu ruské Centrum pre zmierenie znepriatelených strán v Sýrii. Podľa neho výcvik militantov prebieha pri utečeneckom tábore, ktorý sa nachádza zhruba 20 kilometrov severovýchodne od mesta Šaddáda v provincii Hasaka na severovýchode Sýrie. "Napriek vyhláseniam americkej strany o bezpodmienečnom záväzku k zničeniu teroristickej organizácie Islamský štát (IS) medzinárodná koalícia naďalej spolupracuje so zvyškami teroristov na území Sýrie. Pod vedením amerických inštruktorov z veliteľstva špeciálnych operácií sa z izolovaných skupín militantov vo výcvikovom stredisku v blízkosti utečeneckého tábora vytvárajú nové ozbrojené skupiny nazvané 'Nová sýrska armáda'. Podľa výpovedí utečencov, ktorí sa vrátili do svojich domovov, americkí inštruktori tvrdili, že po ukončení výcviku budú novovytvorené útvary presunuté na juh Sýrie, aby tam bojovali proti sýrskym vládnym jednotkám," uvádza sa v správe Centra pre zmierenie znepriatelených strán v Sýrii, z ktorej citovala agentúra TASS. Podľa ruského centra "medzinárodná koalícia" už viac ako šesť mesiacov využíva zmienený utečenecký tábor - prichádzali do neho členovia teroristických skupín Islamský štát a Front an-Nusra, ktoré zničili sýrske vládne sily. "V súčasnosti sa v oblasti tábora nachádza približne 750 militantov, ktorí prišli z Rakky, Dajr az-Zauru, Búkamálu a z oblastí východne od rieky Eufrat. Hlavným pilierom útvaru je vyše 400 bojovníkov Islamského štátu, ktorí v októbri s podporou USA utiekli v konvoji z Rakky," dodalo ruské Centrum pre zmierenie znepriatelených strán v Sýrii.


Počet Japoncov sa za polstoročie zníži takmer o tretinu

Vláda podľa kritikov nerieši rýchle starnutie a nízku pôrodnosť v krajine.

TOKIO. Počet obyvateľov Japonska sa podľa prognóz zmenší za 50 rokov o 30,7 percenta, ukázala v pondelok vládna správa. Japonská vláda podľa kritikov nerieši rýchle starnutie a nízku pôrodnosť v krajine. Počet obyvateľov Japonska by mal podľa očakávaní klesnúť na 88,08 milióna v roku 2065 zo 127 miliónov v roku 2015. Vyplýva to zo správy Národného inštitútu pre populáciu a sociálny výskum, ktorý vypracúva 50-ročné demografické predpovede každých približne päť rokov. Ľudia vo veku 65 a viac rokov budú podľa prognóz v roku 2065 tvoriť 38,4 percenta celej populácie. V roku 2015 ich pritom bolo 26,6 percenta, uvádza správa, podľa ktorej tento trend naznačuje nárast nákladov na sociálne zabezpečenie.


V Čiernom mori sa po kolízii potopila ruská výzvedná loď

Všetkých 78 členov posádky zachránila turecká pobrežná hliadka.

MOSKVA, ANKARA. Výzvedná loď ruskej armády sa v hustej hmle zrazila s iným plavidlom v Čiernom mori, asi 40 kilometrov severozápadne od Bosporského prielivu. S odvolaním sa na informáciu ruského ministerstva obrany to oznámila agentúra Interfax. Podľa tureckých zdrojov sa ruská loď potopila, všetkých 78 členov posádky zachránila turecká pobrežná hliadka. Výzvedná loď Liman, ktorá je súčasťou ruskej Čiernomorskej flotily, sa zrazila s obchodným plavidlom plávajúcim pod vlajkou afrického Toga, uviedla agentúra Reuters. Ruská loď sa mala potopiť pre prerazený kýl. Nešťastie zrejme spôsobila hustá hmla. Z havarovaného ruského plavidla evakuovali 78 ľudí, oznámila turecká prepravná spoločnosť GAC. Nikoho už nehľadajú a nikto nebol zranený. Loď podľa ruských médií začiatkom roka pôsobila v Stredozemnom mori, kde "plnila úlohy v rámci stáleho operatívneho zoskupenia ruského námorníctva". Turecký premiér Binali Yildirim telefonicky vyjadril svojmu ruskému partnerovi Dmitrijovi Medvedevovi v súvislosti s incidentom ľútosť. Na východe Stredomoria udržuje Rusko v súvislosti s konfliktom v Sýrii flotilu bojových plavidiel, ktoré podporujú operácie ruského letectva na sýrskom bojisku.


Poisťovne riešia podvody so zdravotníckymi pomôckami

Niektorí pacienti mali dostať namiesto tých drahších pomôcok, sériové.

BRATISLAVA. Zdravotné poisťovne riešia podvody so zdravotníckymi pomôckami. Viacerí pacienti mali dostať namiesto tých drahších - individuálne vyrábaných, sériové. Len zdravotná poisťovňa Dôvera potvrdila, že zaznamenala stovky prípadov po celom Slovensku a hovorí o vysokých finančných škodách. Na prípad upozornil týždenník Plus 7 dní. "Vykonali sme viacero kontrol, ktoré preukázali, že naši poistenci nedostali individuálne ortopedické zdravotnícke pomôcky, ale štandardné zdravotnícke pomôcky. Výrobcovia a výdajne týchto zdravotníckych pomôcok ich však našej poisťovni účtovali ako individuálne, čím ukrátili pacientov o adekvátnu liečbu a poisťovni spôsobili vysoké finančné škody," povedal PR špecialista Dôvery Matej Štepianský. Malo ísť najmä o ortézy horných končatín, dolných končatín, trupu a krku. Kontroly realizuje aj Všeobecná zdravotná poisťovňa, ktorá od roku 2014 zaznamenala nárast nákladov na individuálne pomôcky. Rovnako odhalila viaceré pochybenia. "Napríklad, lekár neopodstatnene predpísal pacientovi drahšiu - individuálne zhotovenú zdravotnícku pomôcku, pričom pacientovi, vzhľadom na jeho zdravotný stav mal predpísať sériovo vyrábanú zdravotnícku pomôcku, ktorá spĺňa požadovaný terapeutický efekt a je neporovnateľne lacnejšia," uviedla jej hovorkyňa Viktória Vasilenková. Rovnako sa našli prípady, keď pacient dostal sériovú pomôcku, ale poisťovni sa fakturovala individuálne zhotovená. VšZP vzhľadom na prebiehajúce kontroly nekonkretizovala, o ktorých poskytovateľov zdravotnej starostlivosti ide. "V ďalších krokoch bude VšZP postupovať v súlade s platnými zmluvami a príslušnou legislatívou. Ak sa potvrdia prípady podvodného konania, VšZP je pripravená takéto konanie postúpiť orgánom činným v trestnom konaní," zhrnula Vasilenková. Detaily zatiaľ nezverejňuje ani Dôvera, ktorá v súčasnosti rokuje s jednotlivými poskytovateľmi. "Prebiehajú stretnutia so zainteresovanými stranami, t.j. s lekármi, ktorí predpisovali tieto pomôcky a takisto stretnutia so zástupcami výdajní, ktoré pomôcky vyrábajú a následne si náklady účtujú zdravotnej poisťovni. Cieľom je konfrontácia našich zistení, aby sa podozrivé správanie buď potvrdilo, alebo vyvrátilo," priblížil Štepianský. Celkové závery bude podľa neho možné robiť až koncom septembra. Dôvera avizovala, že podvody tolerovať nebude a bude chcieť dosiahnuť nápravu škody. Na podvody so zdravotníckymi pomôckami si podľa Plus 7 dní posvietili aj súkromní detektívi. Týždenník informoval, že pod niektoré poukazy sa podpísal aj človek z kategorizačnej komisie ministerstva zdravotníctva pre zdravotnícke pomôcky. Rovnako poukázal na to, že prezident Slovenskej komory ortopedických technikov pred kontrolami poslal zainteresovaným upozornenie na kontroly a vyzval ich na bezodkladné stiahnutie skladov. Všeobecná zdravotná poisťovňa len vlani zaplatila za individuálne zdravotné pomôcky vyše 35 miliónov eur. V prípade Dôvery to bolo 11,5 milióna eur.


Piloti British Airways hrozia štrajkom

Piloti odmietli zvýšenie platov o 11,5 percenta v priebehu troch rokov.

LONDÝN. Britská letecká spoločnosť British Airways začína rokovania s pilotmi s cieľom odvrátiť potenciálne škodlivý štrajk počas letného obdobia. Piloti odmietli zvýšenie platov o 11,5 percenta v priebehu troch rokov, ktoré je podľa prepravnej firmy "férové a štedré". Združenie pilotov britských leteckých spoločností (Balpa) argumentuje, že jeho členovia si zaslúžia lepšiu ponuku, keďže spoločnosť British Airways dosahuje vysoké zisky. Informuje o tom portál bbc.com.Piloti British Airways majú do 22. júla hlasovať, či idú do štrajku. Ak hlasovanie bude v prospech štrajku a Balpa ho vyhlási, leteckú firmu budú musieť upozorniť dva týždne vopred. Znamená to, že štrajk sa môže začať najskôr 5. augusta. Pravdepodobne by spôsobil výrazné narušenie dopravy, keďže Balpa zastupuje zhruba 90 percent pilotov British Airways a štrajk by nastal v jednom z najrušnejších období v roku. "Vyzývame Balpa na dohodu v záujme ochrany ťažko pracujúcich rodín, ktoré plánujú svoje letné dovolenky," uviedla letecká spoločnosť vo vyhlásení.


Muža, ktorý na smrť dokopal Filipínca, prokuratúra prepustila na slobodu

Prípadu sa začne venovať bratislavská krajská prokuratúra.

BRATISLAVA. Surový útok s nejasným pozadím z minulotýždňového sobotného rána sa skončil tragicky. Tridsaťšesťročný muž z Filipín, ktorého cez víkend na Obchodnej ulici v Bratislave dokopal 28-ročný muž z Dunajskej Stredy, vo štvrtok popoludí v ružinovskej nemocnici podľahol zraneniam. Okresný prokurátor v Bratislave útočníka pritom ešte deň pred tým prepustil na slobodu. „Prokurátor preštudoval spis a nezistil u obvineného skutočnosti, z ktorých by vyplývala obava, že bude pokračovať v obdobnej trestnej činnosti, pre ktorú je stíhaný. Preto sa nestotožnil s podnetom vyšetrovateľa na podanie návrhu na vzatie do väzby,“ vysvetlil hovorca Krajskej prokuratúry v Bratislave Oliver Janíček. V sobotu skoro ráno krátko pred piatou vraj policajnú hliadku na Obchodnej ulici v Bratislave upútal ženský krik. Po príchode na miesto videli skupinku ľudí a na zemi jedného človeka v bezvedomí. Vzápätí na základe opisu svedkov zadržali aj podozrivého mladíka Juraja H. z Dunajskej Stredy. Nateraz nie je jasné, ako k incidentu došlo. Najskôr sa objavili špekulácie o tom, že Filipínčan mal na ulici ženy obťažovať. Až neskôr zo svedeckých výpovedí vyplynulo, že ženy na ulici mala obťažovať dvojica Slovákov, medzi nimi aj útočník Juraj H. Polícia neprezrádza bližšie okolnosti prípadu, nie je preto jasné, či ženy boli vonku s Filipínčanom. K napadnutiu malo prísť po tom, ako sa Filipínčan obťažovaných žien zastal, útočník ho sotil, pričom cudzinec skončil na zemi v bezvedomí. Potom ho mal Juraj H. ešte na zemi kopať, okrem iného aj do hlavy. Filipínčan skončil v kritickom stave a umelom spánku v ružinovskej nemocnici. Napokon svojim zraneniam podľahol vo štvrtok v popoludňajších hodinách. V tom čase už bol útočník Juraj H. na slobode, ale o prípad sa v piatok začala zaujímať aj generálna prokuratúra. Prípad napokon prevzala Krajská prokuratúra v Bratislave s tým, že trestné stíhanie bude vedené pre závažnejší trestný čin. Juraj H. bol pôvodne obvinený z výtržníctva a ublíženia na zdraví. „Príslušné spisové materiály preskúma prokurátor Generálnej prokuratúry SR, pričom bude vo veci vykonávať dohľad,“ napísala hovorkyňa Generálnej prokuratúry Andrea Predajňová. O motíve útoku hovoriť nechcela, polícia rasovo motivovaný útok nevylúčila ani nepotvrdila.


Vodičov na Triblavine spomalia práce na presmerovaní dopravy

Obmedzenia budú súvisieť s prestavbou dočasného dopravného značenia.

BRATISLAVA. Na diaľnici D1, v úseku Triblavina neďaleko Bratislavy, spomalia vodičov práce na presmerovaní dopravy. Upozorňuje na to Národná diaľničná spoločnosť (NDS). Dopravné obmedzenia budú súvisieť s prestavbou dočasného dopravného značenia pre potreby výstavby križovatky Triblavina na opačnej strane D1, v ľavom jazdnom páse, smer Trnava - Bratislava. Vo štvrtok ráno od 07.00 h sa začnú krátkodobé obmedzenia dopravy z troch do jedného jazdného pruhu v smere Bratislava-Senec, z dôvodu zvárania kanálových poklopov. Obmedzenie bude ďalej pokračovať od štvrtka od 19.00 h do 31. mája do 06.00 h. NDS postupne začne s presmerovaním dopravy na novorozšírený pravý jazdný pás diaľnice D1 (Bratislava - Trnava). "Preto zhruba v 17. až 19. kilometri je potrebné rátať s priebežným obmedzovaním dopravy, ktoré spočíva najmä v krátkodobom znižovaní počtu jazdných pruhov a znižovaní najvyššej povolenej rýchlosti v obidvoch smeroch," spresnila NDS. Po skončení stavebných prác 31. mája bude diaľnica prejazdná opäť v troch zúžených jazdných pruhoch v každom smere.


Výstavba LBG arény v Rači by sa mohla začať ešte tento rok

Multišportový komplex chce vybudovať hokejista Ľubomír Višňovský.

BRATISLAVA. Výstavba LBG arény v bratislavskej mestskej časti Rača by sa mohla začať ešte tento rok. Ako ďalej pre agentúru SITA uviedla hovorkyňa Rače Eva Miklánková, tento mesiac starosta Rače Peter Pilinský spolu so zástupcami projektu LBG aréna rokovali s primátorom Bratislavy Ivom Nesrovnalom o tomto multišportovom komplexe na Černockého ulici.Na rokovaní sa podľa nej dohodli, že budú spolupracovať na ďalších potrebných krokoch smerujúcich k výraznejšiemu posunu vo výstavbe LBG arény. Primátor zároveň prisľúbil, že bude nápomocný pri riešení rôznych stanovísk a povolení magistrátu. Športovisko bude podľa všetkých prínosom nielen pre obyvateľov Rače, ale aj pre ľudí z celej Bratislavy a okolia, a teda význam takéhoto komplexu treba vnímať aj nad rámec hlavného mesta.Multišportový komplex LBG aréna na Černockého ulici v Rači, ktorý chce vybudovať slovenský hokejista a reprezentant Ľubomír Višňovský, bude predstavovať jedno z najmodernejších športových stredísk. V aréne ľudia nájdu krytú plaváreň, zimný štadión, fitnescentrum, exteriérové multifunkčné ihrisko, šatne pre športovcov aj detské krúžky ako aj miesta pre oddych a reštaurácie.


Konžská polícia použila podľa OSN počas demonštrácií neprimeranú silu

Počas demonštrácií proti režimu prezidenta Josepha Kabilu zahynulo najmenej 40 ľudí.

GOMA. Úrad vysokého komisára OSN pre ľudské práva (UNHCHR) obvinil políciu Konžskej demokratickej republiky (KDR) z použitia neprimeranej sily počas decembrových demonštrácií proti režimu prezidenta Josepha Kabilu, pri ktorých zahynulo najmenej 40 ľudí. Zo správy, ktorú UNHCHR zverejnila v stredu vyplýva, že takmer všetky obete vrátane dvoch detí zahynuli počas demonštrácií proti Kabilovmu režimu, ktoré sa 15.-31. decembra konali v Kinshase, Lumumbashi a iných mestách. Ďalších 150 ľudí utrpelo zranenia a 917 demonštrantov polícia zadržala. Viacerých násilných činov sa podľa správy UNHCHR dopustili aj demonštranti. Patrí medzi ne aj zabitie policajta, ku ktorému došlo 20. decembra. Vysoký komisár OSN pre ľudské práva Zajd Raad Husajn obvinil vládu KDR zo "závažných porušení ľudských práv... spáchaných s absolútnu beztrestnosťou bezpečnostnými silami". Konžská ministerka pre ľudské práva Marie-Ange Mushobekwaová-Likuliaová pre agentúru DPA uviedla, že vojaci nikdy nedostali rozkaz strieľať do demonštrantov, pričom boli hlásené len ojedinelé "pochybenia". Hovorca vlády tvrdenia UNHCHR spochybnil. "Kde sú smútiaci pozostalí po všetkých tých zmiznutých?" opýtal sa.